url: =KUAMAH THADAH OMLO HI. – Tedim Chin India\nHomeLaigelhKUAMAH THADAH OMLO HI.\nDecember 9, 2017 admin Laigelh 0\nTahuan lak ding na thasial hiam, zingsang lol ding na ngap kei hia, lupna tung pan thawh ding na lin hiam, nasep dingte kimangngilh bawl na zongsang hiam? Hun kiciantak zuzolo, kisil nangawn sawl denkei kul, hun zatzia ding gelsa dimdiam nei ngeilo, sep ding khat peuh a hun suansuan, a hun tun ding ciang bel tualai pek in na sem khin kha leng, cih kisikna bel nei theizel sam.\nZing ciang pan bel tho baih in hahkat ta ning ci lua kisa, hun zat ding zia bang, mun khat ah suang lenlan, ahi zongin zuizo vetlo. Kha thak ni 1 ni lian panin hanciam ning ci ngitnget napi, a kha kik ciang kibang toto lai, kamciamna suan veve. Omdan ngeina lui nusia zolo khelah lua, naikal tampi beimang sak, lupna leh vante gentakloh omna peuh polhteh takin nungta, midangin hong sepsak ding ngak zawsop. A lo theilo ahih mahmah ciang bek a gamtang pan cih om thei hi.\nHih a tung a kigen khempeuh lak pan i nuntakzia tawh kibang a om khak leh kisaktheihna ding om vetlo hi. Kiliatsakna nusia ni. Hi bang thadahna pen sup dikdekna lampi a tawn suak dingte a ding bek ahi hi.\nBANG HANG MIHINGTE THADAH HIAM?\nLungsim ah a nuam ding bekbek dreaming/sunmang gelna tawh ngaihsutna nitum thei hi. Thupha kicing ngah ding a utlo kuamah omlo hi, ngaihsutna hoih leh muhkholna hiam mahmah kimlai thadahna in hong tuamcip ciang, sep ding lah peihlo semsem, deih lah hau semsem hi nuam mahmah hi.\nTua nasep ding omte tawh kipelh theihtheihna ding lungsim a ngaihsun teta, sang naupangte in zingtawh baih, nisim sangkah ding, homework bawl ding, laisim leh lotngah dingte lin thei mahmah ta leh zong nu leh pate in thagum tawh hong pattah hong zongsatsak sawm tentan ciangin i khuak ah belh thei pan hi.\nTechnology in hong thadah sak thei hi. A taktak in ci leng technology pen thagum nasepna hong dawn tuam, hun tawmno sung in baihzaw a tampi sep mengmeng theihna ding a kibawl hizaw hi. Inn sung ah tu kawm in i van deih peuh kawk a lei ziau, van thukhak, sum kikhaktuah, gamlapi a om tawh kimu ki-en kawm a kiho hun hi tamah hi. Tuhun in hih technology lo hong thadah sak thei ding tawm mahmah hi. Online a van zuakte in zong i thadah semsem na ding in, a leiding mite hong hoih bawl sawm tektek in, thatang khat zong i kikhiin kul nawn vetlo zah dongin hong mai-et den uh hi.\nHihte khempeuh in bawlhoih zawh nawnloh dingin hong thadah cip sak zo tam? Hi zenzen lo e, bang hang hiam cih leh, kimawl dingin kikuan zel, lawmte tawh vakkhawm, gualnuam in party bawl thei zel, khat veivei i duh ne, i deih en in zong kivak khia thei, i utna ah zong pai, i lawm leh gualte inn ah zong hawh zel hi hang. Hihte khawng ah bel thadah cih omlo in tawl huai ta leh zong nuam kisa zaw hi. Tua ahih manin thadahna i cih zong na khempeuh hih peihlohna hi khinlo hi. I peih leh peihloh pen i lungsim in na khentel dimdiam zaw tham hi. I nuntakna ah kiciantak in cimhuai i sakte ah kithadah hi. Nopna tawh kiton khawm pahpah lo, laisim, thatang nasep, kisinsakna tampi, pilna thukpi kanna te kithasial in, a nuam a olno nate lam bek kineh zaw hi.\nThadahna i cih pen, natna bang hilo a, pianpih mizia zong hi tuanlo in, paulap bekmah na hi pen hi. Thumantak in bel, lawhcin ding ut lua hi hang, ahi zong kithalawh peihlo hi. I lauh mahmah gamsa khat in i nung ah hong delh leh, tai ding leh tai loh ding ngaih sun man vetlo in sihlohna ding lungtang tawh kitai ding hi. Thadah takin tai ding cih pen tua hun lian ah kizang theilo ding cih i lungsim in theitel sitsit hi. I lawmngaihnu in kei bek inn ah om, hong cih leh pautam kullo, lupna pan leng khia, kisil in khu liang in a omna lam kizuan a, thadahna om vetlo hi.\nBang cik hun ciang kithadah hiam i cih leh a hun lemtang (convenient) i ngah ciang na hi sese hi. Suakta tak(freedom) in eima mimal deihtelna(choice) sungah thadahna piang hi. Nasepna ah tungsiah thupiak zui in naikal 5 sungin hih vaipuak na zawh ding hong kici leh, nasepna pan hong kikhawlsak ding lau in, paulap zong vetlo in kihanciam ding hi. Tua bang lian in, laihuan(exam) kipatma nitak hun hawmthawh luatna hangin deihtel theih hi nawnlo in sim mai kul ahih manin ki sim hi.\nSep ngap leh sep ngaploh ding deihtelna a omloh ciangin thadahna kigalmuh vetlo a, kua mah hong sawl hilo, eima a tektek ahih ciang bel zekaina leh peihlohna tawh gen mang kisawm hi.\nAman takpi in bel, kua mah thadah ki-omlo hi. I zawh dingin thupiakna leh aana a om nak leh a hun zui in kizen lua lel hi hang. Hong uk ding omlo, mimal nuntakna ah in charge pen ei mahmah i hih manin i sepdingte kikin/ki-awlmawh khalo thei hi.\nMatut zawh ding lunggulh takpi le hang citak takin kipan pah ding hi hang. Tua ahih kei leh i nuntakna a kisiasak nuam i hi hi. Social network ah ciakciak, lawmte tawh kiho den, naikal tampi online game kimawlna in zang bei, i tavuan taktakte zingciang thaiciang a dingin koihkoih i hih leh ei leh ei kikhemkhem suak hi hang. I nuntakna ki-uk zawh lohna pen khauhtak in aana tawh hong uk ding, hong makaih ding khat ngak gige i hih leh tua bang hun hong piang hetlo ding hi.\nKa nuntakna pen kei khut ah om hi cih phawk phapha ni. Ei guak a om den i hih lam telcian ni. I pianpih sanggam i nu i pa i innkuanpihte pen hong thapia thei bek hi a, i lawmte in gualnopna ding ciang bek in hong zui na hi zaw uh hi. I lawhsap ciangin hong thuakpih thei bek hi uh a, amau bel na mainawt veve lel ding uh hi. I hanciamna pen ei khutsung bekmah ah om hi.\nI innkuanpihte in i lungkiat, i thalawp zawhloh lai in deihsakna tawh hanciam veve dingin hongsawl bek ngaklo in, a thupi penpen ei leh ei mah kitawsawn ding mangngilh ngeiloh ding i tahuan lianbel hi. I ihmut na pan thokhia in, i hun mawk beisaknate deihtak lungsim ah thangpaih sanin, i tupkhat i zawhna dingin ei leh ei kigawtbawl in sepzawh ding kipan ni. A kisap leh vai dangdangte hawhna-vakna te zong cancel ngam ding hoih pen hi. Peih keng hih dah mai ning i ci nawnlo in, lungsim kithuzawh in, eima deihtelna ah thadahna kihelsak nawn kei ni.\nI sep ding gegu pen bang hang a hun suansuan lai ding? Minute 10 break khit ciang kipan ning i cih bek leh zong, tua sung a online ah updates peuh wallpost comments etpakna tawh i hun sauzaw hong netum ding ze-et a tul za a sim thupiang in hong bawm luailuai den in tua lim tuamtuam a bawl companyte in zong i lungsim a luah zawhna ding mah in lunglut huai muhnop theithei ding leh i thadah semsem theihna dingin hong zolzol uh pen amau nasep amau sum zonna ahih lam tak i theih kilkel ciangin thupi nawnlo hi. Hihte hangin i hun le hi nuntakna kikhekzo sak kei ni. I siatlawh leh amau hang hilo in, en i data/internet pack seng liangin i lut(visit) hang hizaw hi. I hun i va beisakna pen ei khialhna ei supna hi den hi. Minute 10 bek hih video en ning i cih pen zuau hi, phone khoih zongsang(addict) bel hilo hing i cih zong i zuau mah hi.\nZing ciang panin pan taktak ta ning, kalkik panin pen pan taktak ta ning, ka kipat vanglak leh ka room ah kikhum cip in nikhat naikal 10 sung laisim ning i cihte zong ei leh ei kikhemkhem i hi hi. Ei leh ei kikhem in zuau tawh i kithuzawh ciang bangmah metna ding omlo hi. Kitaitehna ah gold medal la te in tukum sung khempeuh kha 3 sung bek kipractice a gold medal ka lak hi cih leh a thugen pen bawng-ek tawh kibang, training kici tua bang in piang ziau thei kei kici nuam ding hi. Tua bang mah in ei nuntakna ah zong bang hangin ei leh ei kikhemkhem sawm i hi hiam? I nuntakna pammaih lua hi, manpha lua hi. I nuntakna pen mi a dingin bangmah hi kei ta leh ei a dingin i neih manpha pen ahi hi. I hunte zek siam sawm ni, a manphatna i phawk loh ciangin, guallel kisakna lungsim piang pahpah hi.\nTu in kipan pah in, nuntakna ah i neih manpha pen hun(time) ahi cih thei in. Second khat kihal in midang khat in hong makhelh thei hi bang hang hiam cih leh hun zang khiallo mi tampitak om hi.


timestamp: atn

url: =Sumzian leh summuhna leh zeksiamna ~ Thang Siangh :: ZOMI DAILY\nposted on 2 August 2016 at 10:35 pm Lomkholna: Article, Business, Thangsiangh\nNeekleh-dawn silhleh-teen hamsa lualeh innkuansung hong lok hamtang hi. Kiphunsanna tawlngalo thei hi. Innsung nuntak taangsap lianpen anneek tuidawn kicingleh lungmuan omaa buaina tampi thengsak hi. Zawnna leh anduh gilkialna ahi vaaithupipen nupakopin lungtuak tak-a hephiat ding ahi hi. Kokim takin puakei leeng, anneek tuidawn taangsapna leh genthei tuahsiatna kikhinkhia zolo ding hi. Pilna siamna leh thatang siitlo-in ih sep keimawk leh tua vangikpi kisuahkhia zolo ding hi. Nupate in kilungtuak takaa puakkhop ding ahi hi.\nLeitungah sumzian namtampi om hi. Tua sumziante lakah cidamna leh thagui-thatang muanhuai saang-a thupi zaw omlo hi. Tua ahih ciangin cidamna tawh kituakin ne ding a, thatang haatsak ante ih tengsiam ding hi. Sumbawl haumasa a tamzaw pen zunkhum natna, sikhang natna, tuamkeu sinkeu natna gilpi cancer ngentang tawh sikhin uh hi. Tua pen pawlkhatte in, ” Hauh lel,” ci uh hi. Neeksiamlohna hang leh pumpi kikhalhloh hangin natna zawngkhalna leh sihna dong kitung hi. Tua ahih ciangin, cidamna in sumzian hoihpen ahi hi.\nNatna a tamzaw pen kidaalsiamlohna hangin kingah hi. Kidaal ding cih ciangin zatui neekding gennuam kahi kei hi. Sianthona kisam hi. Simal-samal malhsakna ahi khut leh khete gamtaang tawntung ding kisam hi. Thadah aa kualkualte cidam lua om ngeilo hi. Thatang sallna omlo-in mihing dollin thakiamkiam ding hi. Zatui tawh kidaal sangin thasaal a khua-ul suahna in cidamna nasiatakin hong piazaw hi. Vitamin neek sangin thatawl aa an kamlimtak aa neekna in pumpi cidamna nasiatakin lamto zaw hi. Tua bangaa hamciam kawmkawm sungin pumpi susia thei khamtheih guihtheih khempeuh a tangzote pen mithupi ahi hi. Pumpi cidamna pen sumzian hoihpen hi ci-in phawk den ni.\nSDA kasuah cilin lawmte tungah teti panna kanei zel hi. ” Zateep tuibuuk hoihlo hi,” cileng, ” gupna tawh kisai kei, cidamna thukham hi,” hongci teltaal uh hi. Tuhun ciangin pawlpi tuamtuam panin khanlawhna hong tung a, Khalam dinmun hoih neite zateep omnawn lo uh hi. Jesu in cinate damsak hi. Mittawte khuamu sak hi. Bengngongte a bil honsak hi. Khalam bek hong honkhia hilo-in leitung silehsa mahmah suahtakna leh cidamna hongpia ahi hi. Tuhunin kiphawksaan pan hi. Pumpi leh khalam kikhenlo teltakin mu uh hi.\nTua bek thamlo-in US gamah, zumsung, motor vanleeng tuanna munte leh mipi kaihkhopna munte ah, zateepte in mun ngahzo nawnlo uh hi. Life Insurance Copany leh Health Insurance Company te in amau customer dingin zateepte deihlo uh hi. Zateep aa zune theite sittelin Fees a tamzaw ngen uh hi. Company liante leh kumpi Departmen te in, zateepte nasep pialo uh hi. Khalam aading ahizongin leitung sumzonna ahizongin pumpi cidamna pen bangzah thupi a, bangzahin poimawh hiam cih kimu mahmah ta hi.\nHun in sum ahi hi. Manphatakin keemin zeek in\nHun ih ngah khempeuh sumtang zahin manpha hi. Sumzian hoihpen leh a mantampen Hun ahi hi. Nituma gamah nikhat nai-8 naseemte pen hunbit naseem ci-in kumpi in ciangtan hi. Pilna-saang Professional naseemte leh kumpilam uliante ahihkei ngaal leh, mi-nautaangte in naikhat $5.15 tawh kipan uh hi. Nikhat nai-8 nasep pen puksihlohna ciang bek ahi hi. Inn leh motor nuam tuangzote in nai-12 saanga tamzaw seemte ahi hi. Tua bang mite nai-8 sangaa tamzaw ihmu ngeilo uh hi. Naikhatsung pen anhuanhun, nailang anneekhun, naikhat leh alangsung kipuah kithawihun, naikhatsung nasep paina hunbei hi-a, tawlngak hun omlo hi. A tawlngak hun dinginihmuthun naigiat sung pan a lak keileh hundang omlo hi. Hibang aa diangte mah mitawh hong kibangzo bek hi. Hunzat siamte khempeuh khuasuak hamtang ding hi. Leitung migilo sehuai icihte pen nasep neilo hun-awng tam ngahlua teng ahi hi.\nInnkuan sungah mipum omzahzah pen sumaak phazah hipah hi. Siitneilo-in zatkim kul hi. Amaute khempeuh in khut leh khe kizatna pumpi kizatnathu theihkim ding kisam hi. Pumpi tungaa om nasepna hiam khempeuh nazat siamleh, a bei theilo sumnaak nei nahi hi. Paul in, ” Naseemlote in anneek ding kilawmlo hi,” ci-in thuhilh hi. ” Buh acil bawngkam kihenlo hi,” ci-in Jesu in gen ngiau khong hi. Thanuamna zong Pasian thupha hi-a, nopsak kipatna lim ahi hi.\nInnkuan omzahzah sumnaak hi-a, mimal omkhempeuh in taima tak a ih sep ciangin khantohna thahaatzo bek ding hi. Khuamkhat tung bekah inn kilam ngeilo hi. Khuamneu tampi in a kibangin a dom ciangin a golmahmah innpi dingzo pan ahi hi. Khuamkhat a thaneem hangin innbuppi pukpaai lo hi.\nEi Zomite lakah sumbawl-hau mitampi na om khin hi. Tua mite a haupaisuakzo tawm mahmah hi. Khangkhat zong khomlo uh hi. Pasal sumzongte in a zi a tate vaakzolo atanh khaakding ngaihsun a, naseem sak lo hi. Pantah lo hi. Sum amuhzahzah a khutah aap a, mailam khualna omlo-in zangziahziah uh hi. Niik leh puanhoih kamtawh zomin kizeemin nitum uh hi. Ciliinglo hialin ne phiakphiakin zang phiakphiak uh hi. Sumzongpa cidam laiteng omzo hi. Tuahsiatna leh dammawhna hong tungvat a, sumnaak kang hiau hi. Inn aate leh gam aate sumbei kituak hi.\nSen minamte ei tawh tehna-in sumzon siamzaw uh hi. Tua banah innkuansung tate pattah siam ahih ciangin a tate khang zong kiamtuan lo uh hi. A Nu a Pa nasep zomsuak zo uh hi. Sumzonna namkim nei uh hi. Sumzonna khempeuh innkuan pattahna-in hoihkimlo a, innkuanbup septheih ding zong hamtang uh hi. Sen minamte sumzon kipatna atamzaw pen Ansai leh Niangtuisai tawh kipan uh hi. ” Anlim duhte in aAnsai hong un, zu duhte in zusai hong un, Niangtui duhte in Niangtuisai hong un,” ci-in kihanthawn uh hi. Innkuanbup septheih hi a, kipattahna hoih mahmah hi. Tualo a simtham sumzonna zong nei uh hi.\nTua ahih ciangin sumzong citheite in, ei sanga muhna kicingzaw mite kalsuanzia ettehhuai tampi om hi. Zi leh tate nasep pantahlote pen muhna kicinglo ahi hi. Na itmanin amau utthu zui kei in. Pantah in. Pilna pia in. zawhngeute inzong a tate zusamat sinsak hi. A meidawn peekin bawhsaksak hi. Zusa a mat ciangin a sisa-in pia ngeilo hi. A nungta-in a kiang tun a, mawlpih masa uh hi. Etteh cing mahmah hi.\nSumzeek siamna leh Neihsa kepsiamna\nKhasim paihkhiat ding ahi Innsaap or innman, tuiman, meiman, phoneman, cable man, omtorman sehsa-in koih khia in. Tua khempeuh piakloh phamawh hi. Sangnaupang naneihleh sangsaap aa kipan a phamawh teng phawk masa in. Tua teng khakhat sumtum lakpan dok lecin a omlai teng nang khensatna zui a zattheih nasum ahi hi.\n1. Nakhut aa om sumte nazeekkhiat ma-in Biakinn sum a tawm atam cilo-in napiakzawh zahzah khenkhia in. Pawlpi tuamtuam in Tithes ci-in sawmaakhat lakhia hi. Tua lian nazuizo kei zongin hanciam limlim in. Pasian in khuthawmtawh biakinn pai deihlo hi. Pasian in thupha hongpia ding aa na-an nem ding hi. Naci damin nama pai ding hi.\nElijah leh Sidon meigongnu taangthu phawk in. Amau neekding buhnel khutkhat leh sathau themcik kamsangpa nesak masa hi. Tuani aa kipan abeel sungah buhnel kitawlnga lo a, um sungah sathau kang ngeilo hi. Nungzuite in pongmoh lumnih leh ngasa tawnnga bek nei uh-a, a neding pasal tulguk bang pha hi. Numei naupang kisim lo hi. Topa Jesu kiang paipih hi. Jesu khutsungpan kihawmkhia a, khamtakin a neekkhit ciangin seng-12 val zawsop hi. Innkuansung sumzeekna zong tua bangmah hiding hi.\n2. Anneek aa beiding sehkholhsa-in koih in. Banzat mawk kei in. A omloh aa phamawh teng lei masa in. Tua banah nasum a vaal tuakleh adang ngaihsun pan in. Maikha aa nangah ding sum muangin maneekkhol kei in.\nSum ahi-a an ahizongin ciilzat mahmah in. A beitheilo ding bangin zang phuakphuak kei in. Hongpia Pasian in hongmu dingin bawl in. Kem thiamthiam inla nethiamthiam in. Mawkpaih kei in. Neihsa sum leh Paai pen zinbang hi-a, omtawntunglo thei hi. Cidamna leh sumpen tomno sung bek hithei hi.\nGamsate ngiate in zong a neekvalte mawk nusiatlo uh hi. Leikhuatin phuum uh hi. Anneek ding neihlohhunin pai-in valuhkik zel hi. Ganhing tungpanin zong pilna tampi kingah hi. Michigan Starlingheight ah Pasian thu-um mihau khat om hi. Bryan Mattson Co ci-in sualphah tawh kisai setvan tuamtuam bawlna nei uh hi. Amau tawh kha-6 sung ka omkhawm hi. Nitakkhat nitak-an in Pizza kane uh hi. A tapa Andrew in anipna teng ne-in a monghial khauhpian teng koihkhia hi. A pa’n amuh ciangin ,” avekpi-in nekhin in, avekpi aadingin sum kipai hi,” ci-in nesak hi. Mihau minuamsa icihte ettehhuai natam mahmah uh hi. An khamval a om ciangin tawmciauciau-in seng hi. Pasian aa-in zong lungkimhuai mahmah hi.\nAhihteheih laiteng innkuan neek kibang hoih hi. Innkuan kitelkhialhna tawmsak beklo-in sumbei zong nemtuam hi. A lim a al nekhawm innkuante pen bangkuahoih hizaw hi. Nasepdan zui-in a pianlohhun zong om ding hi. Hihtheihtawpin kibatkimna ding hanciam ding ahi hi.\nAnneekhun ciangtan ding kisam hi. Mipawlkhatte tatsat lo-ih ha-hai uh hi. Tua pen zongsatna hoihlo ahi hi. Mipilte in nai-4 kihallo-in anne lo hi. Neekhun maan leh gilpi cidamsak hi. Ankam lim tawntung hi. Leitungah anlimpen cih omlo hi. Kawlte paunak ah, ” Mingyaa hein kaung, khiinyaa swe myo,” kam aa lim ih sak pepeuh mehlim, ih ngaih khempeuh sanggam hi ci uh hi. An kamlimna pen sumtawh kilei theilo hi. Hunmaan leh gilkial laitak aa ih neek anpen leitungah anlimpen ahi hi.\nAnhuan laih [rotation] tawntung in. Mizawngte in an kiteng theilo hi. A om bangbang neekloh phamawh hi. Alimna sangin pumpi aa ding ahoih thupiseh zaw in. Guihloh khempeuh naneek theihna dingin hanciam in. Annamkim naneek theihmanin hunkhat ciangin ahoihna namu ding hi. An tenglua lecin mite in dongkholh hongsa ding hi.\n3. Donghu tuamkoih in\nDammawhhun leh tuahsiathun ding kitheikhol lo hi. Gitneihlohin sumlom aa kisapna ompak thei hi. Kamsia-in nasep neilo a omhun om thei hi. Sumtum hoih khemeuh haulo hi. Duhduh nezo khempeuh cidamkim lo hi. Kidawmsiamte leh kikhualsiam taka sumzeekte khutsungah sum kikhol thei bek hi. Tua bang mite dongtan ciangin tama ngeilo ding hi.\nKaneulai-in kakhua uah Kawl-sangsia khat hong om hi. A zi pen hong leengla tawntung hi. Ka kingai mahmah uh hi. Khasumne simtak mahmah uh hi. Khasum sanzawh nipikaal khat sungteng pen sameh namnih, mehtui, zasan lim mahmah hi tawntung hi. Kha beikuan nipikaal khat sapin gatamtui hong la hi. Ka Nu in, ” Sia no gatui nethei maw, umkeng ,” cisamsam kawmin umta khattawh thunthun hi. A nautawh kikhoplu a a, ” vakha o kheii, sianu kikhop lua,” ci-in hong sawl hi.\nInn tun ciangin gatui sathau-in kang a, ngapik khahsuk hi. Kalungsim sungah,” nasum saancil a meh namnih namthum nabawlte tun omleh maw,” kaci hianghiang bek hi. Gatamtui sathau aa kan kamuhcilna ahi hi. Ih sepzawh laitak, sumtum ahoih laitakin abei theilo ding bangin ngaihsun kei in. Tawmlua kholtak kei, cikei in. Dawnkaai cia aa taakkeuhkeuh tuimal in khuakhat vaakzo cih thei in. Na kisik kei ding hi. Pu Thang Siangh\nPrevious: 01 August 2016 Tedim – Kalaymyo Lampi\nNext: Portland pan hongnusia Pa Peter Lianpi (kum 44, Tuithang) sihvui hungeelna


url: =Ngongtatna tawh kimakaihna khempeuh kadeih kei hi :: ZOMI DAILY\nposted on 20 April 2018 at 6:22 pm Lomkholna: Dalsianamm, News, Politics, Zomi\nDemocracy deih Mipi te in, Thautawi kipawlna ten, DEMOCRATIC principle te, azuih taktak na ding uh, I tawsawn zawh kei le, mailam ah “Dictatorship or Totalitarian” Hongpiang ta he ci aa akisam sam tawh kibang hi.\n(Thauawi kipawlna khat peuhpeuh i ngongtatna Zomi te atuak kha ki tawm mahmah hi. Pasian thupha hi. Kayin, Kaya, Kachin, Mon le I sanggam Shan te nasia takin tuakkhin uh ahih manin Thautawi kipawlna ten Mipi bitna apiak zawh na ding uh hanciam san uhhi)\nMyanmar gam sung aa om Zomi te lak ah Political Arena sung aa kihel kha hempeuh in Thaitawi te ngongtat na le Dictatorship kideih lo mahmah hi.\nAhi zong in Gamvai ah khut mecin cia zong akihel ngei lo kitam ahih manin Democracy na ngawn Mai aa te cih bang bang aci kitam zaw hi.\nMipi te thuneihna nuai ah Thatawi ten nasem ding hi. Thautawi te’ launa nuai ah Mipi in nasem lo ding hi. Hih pen Mailam i Gam aa ding, i let kip ding Principle lak ah alian penpen hi ding hi.\nGalkap Ki-ukna lai aa kipan Lunglut takin Politic lamsang kazuihna pen Hih bang aa Ngongatna, ခ်ိန္းေျခာက္ျခင္း၊ le Thautawi te Thaumuuk nuai aa Kapianpih Freedom (Freedom of expression aa kipan) te ka ngah kik nopman hi.\nZomi ten Mailam ah bang a deih i hiam?\n(Ei cih bangbang hong zui lo te Sisan tawh sawp pahpah ding ahih le) Cambodia ah Mi Awn 2 akithah khit zawh Kum 20 acin ciang bangsuak uh hiam? Hih te Lipkhap huai mahmah ban ah Pasian Thutawh zong kituak lo hi.\nCase tampi tak omlai hi.\nLauna pan i suahtaak masak kei le Suahtak na taktak(freedom) ki ngah lo ding hi.\nLungsim suahtaakna, Pumpi suahtaakna bekman in thumaan, thutak ngaihsut theihna le Thumaan, thutak tawh kalsuan theihna ding kisam masa penpen hi.\nNgongtatna tawh kimakaih na khempeuh Kadeih kei hi! Dal Sian Amm\nPrevious: Malaysia gamsung ah Passport leh Seal atuh abawl Myanmar gammi 3 kiman\nNext: Na galte kua hiam? ~ Pau Sian Lian


url: =Pastor te Ih Sawltak Maw! :: ZOMI DAILY\nposted on 7 December 2014 at 2:47 am Lomkholna: Article, Biakna\nPasian hehpihna tawh Zomite in i tuntunna ah pawlpi i nei tek hi. Cial zo-in cial zo ta kei le hang pawlpi Sia/pastor zong a tamzaw in i nei hi. Pastor-te in zong Pasian a itna uh tawh pawlpi mite hong it-in ahih theihna khempeuh uh tawh hong huhnuam uh hi. Sum le paai, pilna siamna, hun, thatang leh ahih theihna bangbang uh tawh hong huh uh-a, thu le la khatpeuh hangin ei deih bangin hong huh zawhloh uh ciang i khasia ngam liang hi. Tua ahih leh pastor icih in bang/kua hi-a, a nasep ding uh bang hiam, cih tawm kikum ding hi hang.\nLST in pawlpi makai panmunlen ding tawh kisai hih bangin hong gen hi: Pawlpi kem/cing/vaan pawl leh pawlpi sunga nasem pawl ahi hi. A masa pawlte pen pastor (poimen), bishop (episkopos), leh elder (presbyteros) kici kawikawi thei-a, pawlpi kem/makai/cing/vaan/siate cihna ahi hi. A pawl nihnate ahih uh leh upa(te) (diakonos) kici a, pawlpi nasemte, thu le la vaihawmte ahi uh hi. Pawlpi siate ahi uh zongin pawlpi upate ahi uh zongin LST in pawlpi ukte ci ngeilo hi – Zeisu Khazih bek in pawlpi uk ding hi (Eph 5:23).\nKuate Pastor Suak thei:\nLST sang kah ahih teh pawlpi sia semsak ni; ‘degree’ sangpi ngah ahih teh ‘senior pastor’ hisak ni, a dangte sang khasum tam sak zaw ni, cih bang om theilo hi. LST sang kah ngeilo ahih teh sia suak theilo ding hi, ci zong om thei tuanlo hi. LST in pastor-te laitan (education) ding hong gen ngeilo-a, a hihna uh leh a nuntakna zia ding uh (character/qualification) hong gen zaw hi.\nTua hi-a, LST in pawlpi sia a sem nuamte aa dingin hi bangin hong gen hi: Mi khatpeuh in pawlpi kem sia a ut leh nasep hoih a deih ahi hi cih thu in thuman thutak ahi hi. Pawlpi kem siapa in kawkban na ding a omlo mi, zi khat bek a nei mi, pumpi ki-uk zo mi, lungsim ciimna a nei mi, a zahtakhuai mi, zindo a siam mi, thu a hilh thei mi hi ding hi. Zu a dawnlo mi, lungtomlo mi, nunnem mi, kitot a hatlo mi, sum iplahlo mi, hazatna lungsim a neilo mi hi ding hi. A tate in zahtakna le kiniamkhiatna tawh a thu a man, a innkuan sung hoihtak-a a uk zo mi hi ding hi. Banghang hiam cihleh mi khat in a innkuan sung a ukzia ding a theih kei leh bangci bangin Pasian pawlpi kem thei ding ahi hiam? Thu-um thak mi zong hilo ding hi. Tua hi kei leh kiliansak in Dawimangpa bangin thukhenna a thuak kha ding hi. Tua thamlo in a kigensiat loh nading le Dawimangpa thangah a awk loh nadingin a pualam mite in a thupisim mi hi ding hi, ci hi (1 Tim 3:1-7). Hih banga Pasian hong khunsak pawlpi pastor-te hihna (qualification) ding tawh kisai i et ciangin pawlpi pastor pen ‘numei’ ahih theih na ding thu omlo ahih lam zong i phawk ding thupi hi.\nPastor sem dingte in hih a tunga hihna teng ka nei hiam, ci-in i kisittel masak phot ding kisam-a, i neih nai kei khak leh thungetna tawh i hanciam ding kisam hi. Pastor sem khinsate in zong hih a tunga hihna teng ka nei hiam, ci-in kisit pha-a, i neih khit leh i kepcing suak zawh na ding hanciamin i neih nai kei khak leh zong thungetna mah tawh i hanciam mahmah ding kisam hi. A zenzenin i innkuan nuntakna ah ahi-a, i pawlpi nasepna ah ahi zongin hih a tunga hihnate i neih ngei kei-a, zong i neih sawm tuan kei lai leh pastor i sep nawnloh zawk ding thupi hi. Kua man bangmah hong ci ta kei leh ei le ei pilvang tak-a i kihepkhiat lel ding kisam hi. Zeisu pumpi ahi pawlpi susia-in maizumsak kei ni.\nPastor Bangzah Om Ding:\nPawlpi khat ah pastor bangzah om thei ding, cih lian pen LST in hong genloh hangin nungzuipite phuhsa pawlpite ah pastor khat sangin tamzaw hamtang den ahih lam i mu thei hi (Acts 11:30; 14:23; 15:2; 20:17; Phil 1:1; 1 Tim 5:17; Tit 1:5; Jam 5:14; 1 Pet 5:1-2). Hih 1 Pet 5:1-2 ah bangci hiam cih leh “Note mah bangin makai khat ka hih banah Khazih thuak gimnate teci a pangpa khat ka hihna le a hong kilang ding vangliatna a ngahpa khat ka hihna tawh kizui in, note laka om makaite (pastor-te) kong hanthot nop thu in note laka om Pasian tuuhonte vak unla cing un. Sep loh phamawh hi cihna tawh hilo zaw in sepnopna lungsim tawh sem un. A maanlo a sum ngahnopna tawh hilo in lawpnatak tawh sem un,” ci hi.\nTua hi-a, LST in pawlpi pastor-te thu a genna khempeuh ah pastor khat bek hi ngeilo-a, pastor-te kici den hi. Pawlpi neu mahmah ta leh pastor khat sangin tamzaw den uh a (gtn: Philippi pawlpi), pawlpi gol zawdeuhte ah zong pastor khat sangin tamzaw den uh hi (gtn: Jerusalem pawlpi). Nungzuipite ngiat in zong pawlpite hanthawnin lai a khak uh ciangin pastor khat bangin kigen lel uh a, pawlpi uk tuanlo-in amau bek pastor in zong kigen ngeilo uh hi. Tua ahih manin pawlpi neu le gol tawh kisailo-a, Khazih pawlpi ahih nak leh pastor khat sangin tamzaw hamtang ding hi. Pastor nih le thum i neih hangin khasum a kibang-a sang/pia ding, cih bang omlo hi. Citak tak-a Pasian thu hong hilhte hamphat ding, ci bek hi (1 Tim 5:17-18).\nPiangthak ihih nak leh Khasiangtho letsong a ngahlo i om kei-a, ahi zongin i ngah zah a kibat loh banah i ngahte zong kibang khollo zaw hi. Thuhilh theihna, gupkhiatna thugen theihna letsong a ngah khat leh thuvaan siamna letsong a ngah khat in pastor hong sem uh hen la, mi hanthot theihna, thungetna, leh thu khentel theihna letsong a ngahte tawh hong kop lai le uh bangzahta-in pawlpi cidamin khangto ding ahi hiam! Khasiangtho letsong i ngahna tawh kizui-a pastor-te in amau mun ciatciat panin pan hong lak ding uh ahi hi.\nTua bang ahih leh i pawlpite ah pastor lakbeh pah ziahziah ding maw? Khat sanga a tamzaw nei pah ding maw? Pawlpi sungah pastor sem thei dinga a kicing (qualify) mi a om leh a manlang theithei-in la-a, na sepkhop theih ding thupi ding hi. Ahi zongin tua banga a kicing a om kei leh tu-a kipan pastor pa ngiat in a mite pantah-a, a kizat theih uh ciangin zat ding ahi hi (Eph 4:12).\nPastor-te Sep ding Bang:\nPastor-te pen pawlpi mite sawltak hilo uh a, Zeisu tuucingte ahi uh hi. Tua ahih manin amau aa ding nasep thupi pen in Laisiangtho hilh ding (1 Tim 3:2), pawlpi mite hoihtak-a kha-an vaak ding, vaan ding, uk gawplo ding (Acts 20:28; 1 Pet 5:2-3), leh pawlpi mite aa ding thungetsak ding ahi hi (Jas 5:17).\nJerusalem pawlpi mite hong tam semsem uh ciangin nasep ding, mizawngte huh ding, an piak/hawm ding, cihte hong kisam hi. Tua ciangin Nungzuipite kiangah pawlpi mite hong pai uh a, hih a kisamte hong hihsak un, ci-in ngen uh hi. Ahi zongin Nungzuipite in hihte hong hihsak dingin upa tel un. Ko ka hih uh leh thugenna, thungetna le Pasian thu hilhna tawh ka hun uh ka beisak zaw ding uh hi, ci uh hi (Acts 6:2, 4).\nTua hi-a, pastor-te in thungetna le thuhilhna tawh i hun i zat tawntung ding kisam hi. Thu i hilh theih na ding le Pasian thu maan tak-a i hilh/khentel theih na dingin lai i sim kul hi. Pasian thu i telkheh theih na dingin LST i theih kul-a, LST hilhcianna tuamtuamte zong i sim kul hi. LST thei lua kisa-a, a bubup phial-a a lotngahte na ngawn in thu khatvei a gen ding uh ciangin nai 10-20 kikal bang kiging ngiat uh ahih leh ei a dangte in banghangin hun tampi la-in kiginglo ding ihi hiam. Pasian thugen ding pipi kiginlohna, kiginnoplohna in Pasian zangkhai ngaihsutna hi-a, Ama thu awlmawhlohna ahi hi. Pasian i it takpi leh bangci bangin ama thu awlmawh lo-in om thei ding i hi hiam? Tua banah, pawlpi mi khempeuh ih kha nuntakna pastor-te tungah kinga ahih manin zangkhai ngaihsut ngam huai hetlo-a, tua tungtawn-a Pasian thukhenna a ngatzaw-a kithuak ding ahih lam zong phawkdet huai hi (Jas 3:1; Heb 13:17).\nUpa Bangzah Teel Ding:\nUpa bangzah tel ding, cih tawh kisai zong LST in hong genlo hi. Ahi zongin pastor-te a kigen mah bangin upate zong bang pawlpi bang pawlpi ah hita leh khat sangin tamzaw den uh ahihna kimu thei hi. Jerusalem pawlpi ah thu-um mi tulgiat val bang a om khit ciangin upa sagih tel uh a, Philippi pawlpi ah mi tam hetlo ding hi mah ta leh upa pawl khat tel veve uh hi. Pawlpi lian leh upa tam kisam ding a, pawlpi neu leh tam kisam khollo lel ding ahih manin pawlpi mite in a kisam banga i telsiam ding thupi hi.\nI phawk gige ding thu khatah bel mipite in upa tel hamtang ding uh hi. Nungzuipite nangawn in upa tello uh a, mipite telsak zaw uh ahih leh i pawlpite ah zong mipi mah i telsak ding thupi ding hi (Acts 6:3). Pastor khatpeuh in a ma deihteng la ziauziau; thunei khatpeuh in ama deih teng guang ziauziau, cih bang om theilo ding hi.\nTua banah upa dingte in zong ‘me suai’ theilo ding hi. Pasian mai ah mipite in kicing hong sak uh leh hong tel bek ding uh a, ei le ei kipia tawm, siau/ngen tawm, cih bang zong om theilo ding hi. Tua ciangin i ngetloh pipi hong kitel ahih le zong nial mawkmawk ding hilo hi. Hih munah Pasian leh mipite ding khawm uh ahih lam phawk gige a, hong kitel leh Pasian deihna om hi, icih theih pah ding thupi hi. Ut masa ta kei leng Pasian in hong deih nak leh mipite tungtawnin hong kithei lel ding a, i ut keei pong hangin Pasian in hong deihkei nak leh zong mipite tungtawn mahin hong kithei pah lel ding hi (Upa ngahloh cianga kikhawmlo, pawltai, cih tuamtuamte a om leh tua upa ut pa sungah Pasian thu om hetlo, Khasiangtho makaihna om ngiatlo ahihna kilang pah hi. Tua bangte upa dinga a tel khate hamsia uh sa ing!)\nUpate Sep ding Bang:\nUpa (diakonos) cih pen ‘nasem,’ cihna hi-a, ei kamin ‘tanu’ ci le hang maan pen phial ding hi. Tua hi-a, upate pen pawlpi tanute ahi uh hi. ‘Upa’ cih kammal kizatcilnate ah sabuai ngak, cihna-in kizang a, LST sungah 29 vei kimu thei hi. Pastor-te in kha thu tawh kisai tavuan a lak mah bangun upate in zong pumpi/taksa thu tawh kisai tavuan la uh a, pawlpi sung thu le la vaan ding leh sum le paai a zeek dingte ahi uh hi (gtn: cimawh huh).\nUpate pen pawlpi siate tunga thunei dingte hilo-in pawlpi siate nasep a huh dingte ahi uh hi. Pawlpi pastor-te khathu bek tawh hong buai theih na ding ua, thu dangdang teng a vaan dingte uh ahih manin pastor-te vangik a dawn dingte (suatbeh lo ding) ahi uh hi (Acts 6:2-4). Pawlpi uk dingte zong hilo uh a, tanu semin pawlpi min tawh citpiakna, mizawngte huhna, meigong tagahte donna, cina vehna, leh thu phamawh tuamtuamte a vaan dingte ahi uh hi (6:1-3). Pawlpi mite kisapna bangin vaan kawikawi-a, a kisam bangin a kom dingte ahi uh hi. Dinmun kician nei-in lungdamna thu zong a kisam bangin gen thei ding uh a, pawlpi toknawi lo-in kipumkhatna piangsak zaw ding uh hi (Acts 6:5; 8:5-7). Pawlpi kitamsak lo-in pawlpi mi kibehlapsak zaw ding uh hi (6:8).\nPastor-te i sawltak hilo uh hi. Khathu tawh kisai ah ei hong cingte ahih manun neihsa lamsa tawh ahi zongin ihihna khempeuh tawh zahtak siam ni. Topa a zahtak ihi pah hi. Citak tak-in kha-an hong vaak uh ahih manin amau ci le sa-a ding zong zahtakna tawh an i vaak ding haza kei ni (1 The 5:12, 13; 1 Tim 5:17, 18). Upate sep ding teng peuh tawh i pastor-te buai saksak nawn kei ni. Ei mah a sumhzaw ihi gige hi.\nPastor-te’n zong upate nasep tuh kei ni. Thu le la, sum le paai, an le tui vai ahi-a, pawlpi sung vai tuamtuamte ahi zongin upate mah semsak ni. Tua ding mah-a Pasian tel ahi uh hi. Pastor-te leh upate in pawlpi sungah ei sep ding tek sem peuh le hang pawlpi nuamin khangto dinga Zeisu pumpi ihihna taktak hong kilang ding hi.\nBy: Dr. Lian Muan Kim,PhD\nPrevious: ZIUSA Genvai Thupulakna: Nu Ning Khan Vung, Tulsa, Oklahoma\nNext: 666 pen mikim in lipkhap\nHello Tedim (1) ~ Hau Za Cin\nRussian Ambassador kikaplup laitak AP Journalist in maan nazaihkha ~ TK Lian\nUNFPA – UN in census vai tawh kisai in Zomite ngaihsutna theinuam


url: =KHITUI GOSPEL SERIES II KIBAWL TA – Tears Gospel Ministry\nKHITUI GOSPEL SERIES II KIBAWL TA\n2012-09-03 September 22, 2016\nUSA a om Pa Khai Sian Mang (Mangpu)te innkuan hong vaihawm pihna tawh Sia Do Khup’ lungsim kha sung panin hong phul khia Pasian ngaihna late Yangoon 121 Studio ah Zomite music pupi khat ahi, Cinpi leh a lawmte (Gatam Band) in zak nop huai takin a tum uh, Zogam lasiam minthang\nSia Stephan Mang\nSia V.C Mang\nLia San Nuam\nte in nop citak leh lunglen huai takin a awih ngelhngelh uh, KHITUI GOSPEL SERIES II lakhui ding Khitui Gospel Video Nasempawl makaihna tawh video kizaih zaih ta hi. Pianna Zogam mun leh mual etlawm teng tawh kila kawikawi hi.\nMangpute innkuan in amau lungsim lunggulhna ngiat tawh Khitui Gospel Series II ading sum bei khempeuh hong sik uh hi. Pasian in amau innkuan thupha hong piaksak semsem ta hen.\nHih video adingin Zomite omna Kalaymyo, Tedim, Tonzang, Cikha hih gamkhen tuamtuamte panin nungak tangval melhoih ten hong huh uh hi.\nKHITUI GOSPEL SERIES II KIBAWL laitak\nHih bang a sep zawh nadingin a biak Pasian leh a lawm Sian Lian huhna hang ahi hi. Tedim Lawibual veng a teng Sian Liante innkuan in Mission field pai nading hi ta leh, Crusade pai nading hi ta leh, Video zaih a pai nading hi ta leh mawtaw zangsak denin mawtaw sap la lo banah Khitui Gospel Team teng Tedim ah a tam sung tantan uh an vak den uh hi. Amau innkuan Topa Pasian in thupha hong piaksak ta hen.\nGroup neu pen\nHih bang nasep liante pen amah guakin a sep zawh hi peuhmah lo a, amah a lamto Pasian Kha Siangtho leh Zogam leh Zomi a it a lawmte hanciam pihna panpihna bek tawh a lawhcing to zel ahi hi.\nlolai leh khup\nA laphuah pawlkhatte pen ama nuntakna a khel Pasian itna la ahih manin a nuntakna lui zil kikin amah tektekin a lim a lah kikna zong om hi.\nMual zatam halna\nHih Khitui Gospel Series II in Zomite nuntakna sukha-in a hoih lamin phattuamna ih ngah ciat theih nadingin Sia Do Khup mahmahin makaih hi. A late khempeuh ama phuah vive ahih mah bangin a la phuahna gam tektek tawh a lim la khawm dingin a pianna khua lui Kansau ah ciah toin lim hoih nono va kila uh hi.\n«PASIAN LEH ZOMITE A IT THOMAS TUANGPUTE INNKUAN\nPASIAN NASEPNA AH LAWM HOIH»\n4 Responses to “KHITUI GOSPEL SERIES II KIBAWL TA”\nSiansiam pa says:\nKhitui Gospel seriesII a ding Khitui Gospel video group te i hanciamna te limtanglo ( photo )le a thu tawh tawm nong ciamsak zal uh a i muhnoptha nong suaksak mahmah uh hi..\nAlimte ka etkawmkawm in bel ** hi khuisung a background te le a kiziahna mun bel leitung ah aniamlomun/munsang shooting mun sang pawl hi ding in kalem en hi..\nNonglak,mualkuam tamlak,tangdunggammamng lak ah AMA( Pasian ) nasem ding a sia DoKhup azong khia tei tei i biak Pasian hong itna, lainatna te video le asung a late in hong mukhiasak in khatha tampi i ngahlawh ding ka lam en hi..\nPum Khan Pau, Santinketan, West Bengal, India says:\nSia Do Khup’ khutsuakte pen ngil thei phadiak sa ka hih manin tu-a hong suakkik ding lakhui zong ngaklah mahmah ing. Zogam sunga om lui/gun, mual, kawl, khuapi/khuata, Hausa/Ukpite inn te banah Mikang kumpi leh Missionary-te nasepna kimu thei laite, Galpi khatna/nihna tawh kisai vanlui leh mun poimawhte cih bang dan no a zin kawikawi zo te mah in VDO nong lak kawikawi uh bek ciangin a zin zolote in ki phattuampih lua mahmah hi.\nTopa in Khitui Gospel nasepna lawhcingsak semsem ta hen.\nSia. Do Khup says:\nTopa Jesu Khris sungah kong it, Siansiam pa leh Lawm Pau,\nHih bang a tha nong piak ciatna uh hangin tuni ciangciang Pasian in lawhcinna hong pia to zel hi. Thungetna ah hong phawk zel un maw. Zomite adingin a thupi thu leh la mun leh mual cihte ka hih zahun lim na la in Computer sungah na kem ungh. Mipi tungah a kihawm khia nai lo Zo ngeina tuamtuamte na kem toto ungh.\nIt leh phawk Sia Khup,\nMurlen ah (kei pianma thu) Pu Thawmte te pen Sawm Giakna inn hi in, sawm neite hi in nungak tangval a lenglado, a zindo, khuasung tha leh zung teng a khauhsak, a thapia beh leh phung ahi uh hi cih a kigen ka za ngei hi.\nTuni in nang, khua khat bek hilo, a tangzaizaw in Zomi bup hong lenglado, hong pattah, tha hong pia; thu hoih, la hoih, gamtat hoih tawh nong musak diudeu na hih ciangin eite hong bawlpa nak lungdam si in cia ka cici hi. Kipiakna tak tawh talent tampi a pungsak na nuntakna manpha si e na cici ing. Topa in na maban hong makaih zel hen.\nKhitui Gospel Series II video a ngaklah vanvan,


url: =SEZANG KHUA THU - Laibu Saal\nHome > Zogam Khua tuamtuam te Thu > SEZANG KHUA THU\nSEZANG KHUA THU\nSEZANG KHUA THU.\nSezang Khuasat Na\nA.D. 1890 kum langsiah peuhmah Sezang khuasat pute in, Dimlo khua ah nateng uh hi. 1887 kumin Mikang kumpi-in, Khamtunggam la ding in Kawlpi hong tung ta uh hi. General Founce leh Majosr Raikes te makai in, 1889 January 23 ni-in Thuamvum, February 4 ni-in, Khuasak, February 13 ni-in Buanman leh Thuklai la uh hi. Tua khit ciang in Tedim inn pipa Pu KhuaCin kiang ah Mikang kumpi-in thu pia a, Tedim gam a om thaulawng khem peuh, sila om khempeuh leh dangka Rs 1000/- ( Rupee tulkhat) a man lang in hong puak un, a cih ciang in, ki lung kim lo in, Mikang kumpi te do ki sawm hi. Hih thu Mikang kumpi'n a theih ciang in Vangteh leh Saizang la hi.\nTua khit ciang in inn 300 a pha Tedim khua la ding in, Mikang te hong pai a, inn pipa Pu Khua Cin in na do hi. Mikang galkap 170 si-in, 32 liam ahih hang in, Tedim te'n lel hi. 1889 kum November kha sung in Major Edge makaih Mikang galkap pawl khat in, Dimpi, Dimlo, Suangpi hongsim a,Dimlo khua hal in, Suangpi khua mepi tawh kap hi. Amau in na do in, Gualkha galkap khat that in, khat liam hi. Tua ki kap na hang in, 1890 September 1 ni-in, ki lem na lai bawl hi. A hi zong in 1892 kum ciang in na do kik sawm uhhi. Galguk sep bek tawh gal do sawm uh a hih manin, amasa pen in, Miau-uk pa, Tun Win (Rakhine) leh kamphenpa Aung Kyim, a pawlte 28 tawh suam lup sawm uh hi. 1982 October 9 ni-in, Thuklai leh Pumve kikal, Suangbum ah suamlum takpi uh hi.\nHih bang in Mikang kumpi alang do khua peuhmah hal uh a, khauzang in gal ki tai hi. A ciah kik a ki om mah bang in, a ciah kik lo a, khua lal suak zong omhi. Miau-uk suam tak ciang in, Mikang kumpi-in, Tedim gam sung a om thaulawng khempeuh laksak in, thauliau ( ) zong na dong hi. A hi zong in hun khat khit ciang in inn pha zah tawh ki zui-in, thaulawng ki pia kik a, Dimlo khua in zong lawng khat na ngah hi. Tua thau pen taang thau in ki koih a, hausapa in kemhi. Thauliau zong khua zang mah in ki pia (kiliau) hi. Dimlo khua ki hal man a, galtai te in, Dimlo khua ah a ciah kik ma un, aom na khua ciat ah thauliau pia ciat uhhi. Dimlo khua hong tun kik uh ciang in, a tung masa te-in, a tung nunung khua dang a thauliau liau khin te kiang ah, hong liau pih un a cih ciang in a mau zong ko mun tek ah liau khin hi ungh, mun nih ah liau na ding ngeina omlo hi, ci-in ki nial uh a, ki lung kim lo uh a hih man in, Pu En Son, Pu Zuan Awn, Pu Sut Gin, Pu Zing Awn leh Pu AwnLangh te in, Sezang khua sat ding na sawm uh hi. Ukpi' phal loh in khua ki mawk sat thei lo ahih manin, Ukpipa phu ding leh amakai ding in, Pu Song Vial na zol uhhi.Ahangin, tualai takin Pu SungVial pa Pu En Gen pen Ukpi Pu Khua Cin tawh kithei a hih manin, Pu Sung Vial a na zol ahihi.\nNikhat Pu SungVial te inn ah zu ki dong in khuasat ding vai ki kupna nei uh hi. Lokuan ding a pai PuPhungVungh in a muh ciang in," Bang vai hawm na hi uh hiam?" ci-in, a dot ciang in, im ngam lo in a sawmteng uh gen hi. Pu PhungVungh in," Kei zong hong zui ning in, Pu SungVial in hausa sem hen la, Pu EnSon in siampi khuang tum leh dawisa hong semin, ken taisuk taitoh, Tual tanu hong sem ning," ci-in vai hawm uh hi.\nSezang khuasat nading in, gam ngetna in Pu SungVial invok tukthum khat lehzu phel khat na zangh hi. Tua hun lai-in, khuakhat a ki sat ding ciang in atawp kik khak leh ci-in, ( ) aamahkhan kikoihsak hamtang hi. Tua ding in, Pu Sung Vial in a zampi khapkua khat na phah hi.\n1896 kum a ki kupna sa tawh ki zui in, 1897 kum ciang in, Tongtong vumnuai munzang khat zuan in khuatahk hong zong tak pi uhhi. Tua hun ciang inPu ThangPum in zong na zuipha hi. A hi zong in, khuasat ding a sawm masate lakah Pu ZingAwn na tawp kik hi.\nTua mun ah sesing golpi khat po-in, munzang ahih man in, a lei om zia leh sing leh gam po zia phuah tap in khuamin ding, SEZANG na phuak uh hi.\nKHUASAT PUPI TE\n1. Pu Sung Vial Hausa\n2. Pu En Son Siampi, Khuang tum, Dawisa\n3. Pu Awn Langh\n4. Pu Phung Vungh Taangko, Tualtee\n5. Pu Thang Pu\n6. Pu Zuan Awn Tual tanu\n7. Pu Sut Gin\n(Hih sagih teng banah a sawt lo in Pu Lut Zel leh Pu Mang Phung in zong na beel pah uh hi. Pu Mang Phung a sawt lo in Tuicinlui ah na lal kik hi.)\nKhuasatna mun pen tu laitak a, innmun zang ih cihna mun ahihi.\nSezang khuasat kum sagih a cin kum 1904 kumin, ih khua ni suak hak lua, khuadam lua banah Tonzang ukpi te tawh ki zopna haksa lua in, ci-in a gal Takzang ki ci na mun ah tai uh hi. Takzang ah alal uh hang inSezang khuamin mah pua suak in, tu dong SEZANG KHUA ki ci suak hi.\nSEZANG KHUA A NUNG TUN TENG\nNo. Kum Min Honglalna khua\n1. 1905 Pu KipKhup Dimlo\n2. 1905 Pu HenGin Dimlo\n3. 1912 Pu DoCin Suangpi\n4. 1914 Pu ThangLuai Mualpi\n5. 1914 Pu PauTuanThang Saizang\n6. 1914 Pu SonDam Saizang\n7. 1916 Pu LutNgul Saizang\n8. 1918 Pu SonKhawThang Saizang\n9. 1918 Pu SutThawng Saizang\n10. 1918 Pu SongKam Saizang\n11. 1918 Pu LuanKham Saizang\n12. 1918 Pu HangThang Saizang\n13. 1918 Pu ThangZam Saizang\n14. 1918 Pu EnHang Saizang\n15. 1918 Pu PumZel Dimlo\n16. 1918 Pu ZelKam Saizang\n17. 1918 Pu Ciinpau Saizang\n18. 1918 Pu ThangZaCin Saizang\n19. 1918 Pu LamThuam Mualpi\n20. 1918 Pu ZelSuang Mualpi\n21. 1918 Pu KhupKawThangB Mualpi\n22. 1918 Pu TunVum Mualpi\n23. 1918 Pu SongTun Mualpi\n24. 1920 Pu AwnSialCin Saizang\n25. 1920 Pu AwnZel Saizang\n26. 1920 Pu ThangTun Saizang\n27. 1920 Pu GenTun Saizang\n28. 1920 Pu GenZen Tualzang\n29. 1921 Pu ThaulSon Saizang\n30. 1922 Pu GinPum Tualzang\n31. 1929 Pu SonKhawZam Suangpi\n32. 1930 Pu MangCin Saizang\n33. 1935 Pu VaiTual Suangpi\n34. 1981 Pu SutKhanPau Teklui (or) Thangsan Mualzang\n35. 1992 Pa DamSuanKhai Suangpi\n36. 1947 Pu ZenNang&anaute Tualzang ( pan Japan gal khit teh)\n37. 1897 Pu SutGin Dimlo ( Tungzang lalsuak)\n38. 1898 Pu MangPhung Dimlo ( Tuicin lui lalkik)\n39. 1918 Pu TunGin Saizang ( Teklui lalsuak)\n40. 1918 Pu LamZaThang Mualpi (1920 in Mualpi ah lal kik)\n41. 1921 Pu Giaklian Saizang (Thangzang ah lal suak)\n42. 1923 Pu GenVum ( Tuicinlui pan hong ciah kik)\nSezang khua Hausa Sem Ngei Teng\n1. Pu Sung Vial (1897-1899)\n2. Pu Phung Vungh (1899-1925)\n3. Pu Khai Kham (1925-1942)\n4. Pu Pum Khaw Zam (1942-1948)\n5. Pu Awn Khan Dai (1948-1960)\n6. Pu Thang Khaw Gin (1960-1964)\n7. Pa Tun Za Khan (1964-1974)\n8. Pa Thang Kho Lian (1974-1982)\n9. Pa Ngul Za Mang (1982-1985)\n10. Pa Tun Za Khan (1985-1988)\n11. Pa Thawng Do Pau (1988-1991)\n12. Pa Ngul Za Khen (1991-1995)\n13. Pa Thawng Do Pau (1995-1997)\n14. Pa Tual Za Pau (1997-2001)\n15. Pa Gin Sian Kham (2001-200?)\nSezang Khua Pilna Sinna Sangthu\nSezang khuasat zawh kum sawm nga val dong, Sang ki nei lo in, a kah zo sunsun te Tedim pekah kah uh hi. Tua hun lai in, Sang nei leng, taiban, taangtha tam lua in teh ci-in, kikihta a, Sang zong ki deih ngam lo liang hi. 1961 kum ciang in, hausa Pu ThangKhawGin, Upa, Pu VialKhawHau, Pu ThawngKhawGin te makaih na leh khuanu khuapa a ki pan taangpi taangta han ciam na tawhPrivate tan 4 Sang, State Private Primary School ( S.P.P.S.) ki phuan hi. Sangnaupang zong tam kinei nai lo ahih man in, tan 2 ciang ki hong phot hi. Sang inn ki nei zo pah nai lo ahih man in, Sang a deih Pu DalThang’ inn ah ama thu siamna hang in hong kah sak phot hi. A kum kik 1962 kum ciang in, tan 4 dong ki hong a, Pu DalThang’ inn leh Pu KhualVungh’ inn ah ( tu lai tak Pu NgulZaKhen’ tenna) ki kah hi. Siapi Pa KamZaCin, huh sia, Pa ThangZaLian in hong sepsak hi.\nSang inn neih loh pha mawh ding hi,ci-in khua zang thu kim na tawh 1965 kum pawl in, khua khung tualpi gei ah ( tu lai tak Pa ZamLianPau’ tenna) sikkang inn khat ki suk lamhi. Haksatna tuamtuam te hang in, Sang hon zawh kum 7 khit 1967 kum pawl in Sang ki phiat kik hi. Hi bang in Sang nei lo in ki om kik a, kum 8 sung bang hong sawt to ta hi.Tua hun lai tak in Myanma Socialist Lansin Party hong kah a, Sezang khua zong Ohsuh khat in hong ciamteh hi. Ohsuh khat tan 4 sang khat ta om loh phamawh cih thu kumpi lam pan hong om ciang in, ki lung dam mahmah hi. Tua hun lai aa Party Seih Hmu Pa TunKhenPau, Council Chairman Pa ThangKhawLian te’ makaih na leh khua leh tui han ciam na tawh1975 kumin, Sanginn khat ki lam hi. 1975 June 1 ni-in, Party Council in hong kamciamsa mah bang in, kumpi Sang in hong hon sak a, State Private Primary School (S.P.S.) hong suak hi. Kumpi Sang kipsak na hong nei Myone Ulian te in:\n1.Pa Pau Do Nang Party Unit Secretary.\n2.Pa Hang Khaw Zam Council Chairman of TedimMyone.\n3.Pa Lam Za Cin Myone Education Officer.\nHaksatna tampi ih kantan a, ih sep ih bawl, ih Sangpi, a khantoh theih nading in, a kuama tek mawhpuak ahihi.\n“Pilna in kham leh ngun sangin manpha zaw hi,” Mikaang paunak.\n“Pilna zaanga Haii gik hi,” Pu Thawng Khaw Gin’ gen.\n“Pilgah kine a, Haigah ki liau hi,” Pa Cin Sian Pau’ gen.\n“Get Wisdom and you have a bright future,”\nPilna nei lecin na mavang ding hi.\n“People learn from one another, just as iron sharpens iron,”\nSiik leh siik ki tathiam bang in, khat leh khat tung pan Pilna kisin hi.\n“The more good advice you get, the more likely you are to win,”\nNgaihsut hoih piakna tam ngah semsem, Gualzo semsem.\nSezang Khua S.P.S. Siapi Sem Ngei Teng\n1. Pa KamZaCin (1961-1968)\n2. Pa TunKhanDal (1975-1976\n3. Pa NgulZaMang (1976-1986\n4. Pa DalDoLian (1986-1987\n5. Pa VunghCinKham (1987-1988\n6. Pa LanghLamThang (1988-1990)\n7. Pa ThawngLianKam (1990-1995)\n8. Nu CingDonVung (1995-2000\n9. Nu CingLunNiang (2000-200?)\nSezangKhua Biakna Tuamtuam\nKhuasat pupite’n ngeina dawi mah nabia uhhi. Khuabup biakna ahi,”Tual” khua biakna, ci-in a thu pi mah mah biak piak khop na nei uh hi. Hih biak piak na pen , dawi tung pan aa thu phalam et biak piak na ahihi. A hi zong in khang masa ten khua zing leh khua vak ka bia uh hi ci hi. Tual biakna ban ah , khua zang inn lu si in, abeh a beh , a bawng a bawng in pusa biakna kici, innsungpi/baangkuapi/nuhkaa thoihna ki nei khawm hi. A beh abeh , abawng a bawng in siampi ( Tulpi) ki nei ciat hi.\nBeltung Mut Biakna\n1937 kum pawl in , PuKai Thang ma kaih na tawh Sezang khua hong tung hi.A makai pa, Laisang pa ci-in, Upate pen Palik ci uh hi. Kum sim in an lak khit October kha 15 nisial in, vok (or) keel go in, pawi bawl hi. Pasian biak na ding in,innkaa ah biak buk khat lam hi.Tua mun ah biak piak na nei hi. Pawi kham ni-in inn kaa tungah mipi tusak in, Laisangpa makai in, Palikte tawh mipi’ kiimah Phaila(Pasianla) sakawm in , laam uh hi. Biakpiak na bawlsung lo buang khuang tumhi. Hih pawi kham pen kum khen pawi hi aa, inn lu si –in inn bang tung ah Pu PauCinHau lai tawh ki atlai suan na nei uh hi. Tua lai tung ah “ Hih inn sung ah zin leng kau leng, dawi mang kau mang, bum lengaileng, lutthei tum thei nawn lo ding hi.PauCinHau in laipi suangzo hi,” ci-in gelh hi.\nTuiphum Pawlpi thu\nJapan gal ma in Pu Kai Thawng, Tapidaw na ki sin a tawpkik hi. 1935 kum in Pu VialKhawHau, sang kah kawmin na tang suah a, haksatna tuamtuam hang in1938 kum in na tawp kik hi. Tatuan loin, 1944 kum the na suak kik leuleu a, khat kia bek mah a hih man in pawlpi ding zo lo hi. 1948 kumin na ki tui phum aa, 1951 kum in hun bit sia na ngah hi. 1947 kum in PuDalThang leh a innkuanpih mi(6), Nelson Sangmangpa’n inn na phiat sak hi. Tua aa ki panin, Sezang khua ahTapidaw pawl pi adding ta hi. 1948 kum ciang in , PuTunVum te nupam PuLutSong te inn kuan, Pu KhamZaThang te nupa, PuLamZam te innkuan, PuThawngKHawGin te inn kuan Tapidaw na suak hi. Haksat na tampi tak sung ah a kipsuak a om mah bang in , a lungkia a atawpkik zong om uh hi.\nTuiphum Pawlpi pen acilin, A.B.M kici a, American Baptist Mission cihna ahihi. Ei leh ei ding zo nai lo ih hih man in , America gama Pasian it a, khamang thang a it, thu-um te hongpattah, hong ma kaih ih hihi. Tu hun ciang in, ei leh ei ding zo ta ih hih man in, SezangTuiphum Pawlpi ( Sezang Baptist Church) ki cit a hi.\nTuiphum Pawlpi-in, Pa, Ta , khaSiangTho, To thum gawm Pasian khat pom a, tui phumna leh nekkhawm bawlna thupi sak hi. Nidang lai lim in, Tuphum Pawlpi te, Tapidaw kici pha diak a, tep leh muam, nek leh dawn, kham theih guih theih te a zang lo pha diak a ki ngaih sun ahihi.\nRoman Catholic Mission (R.C.M.)\n1952 kum in a ki pan in, Pu SutKhawPau makaih na tawh R.C.M. pawlpi hong kiphut hi. A inn kuan un suak pah uh ahihman in, amau inn mah ah ki khop na nei uh hi. 1965 a inn phel a kipan, Pa H. ThawngPau’ inn ah biak inn neih dong ki khawm uhhi. R.C. pawlpi in Tothum Pasian khat ahi. Pa, Tapa, Khasiangtho a up banah, Topa Jesu’ nu mary tungtawn in, thu a ngen te ahihi. Taanglai Siampi ahi, Phungzite, Tangval siangthote, Nungak siangthote makai-in, biak piak na a ki nei pawl pi ahihi. Pitazu suangpi tung aa kilam pawlpi ahihi. Zunek a kikham luat loh hang, khamh luat ding deih tuan lo uh hi.\nKi tui sawp na bulphuh ahihman , nau ngek te nangawn a tui sawp te ahihi. Na ki tui sawp kei leh vantunggam na tung kei ding hi, a cit e ahihi. Mawh na nam nih in khen in, (1) mawhna lian leh (2) mawhna neu a hihi. Mawhna lian a neih lai taka a, asite vantunggam tung tehi ngei lo ding in um hi. Mawhna neu tawh a site bel a nung t alai thu um mite thu na ngetsak leh, tua mawh na neu daan ( thaman) teng a loh khit ciang in, vantunggam a tung thei ding in upna nei hi. Mawhna lian leh mawhna neu a up mah bang in, gimna lianpi ( Meikuangpi) leh Gimna neu( Pargetory) om hi, ci-in um pah uh hi. Hi bang a, Gimna lian pileh gimna neu sung tun loh theih na ding in, Phungzite tungtawn mawh sut uh hi. Tua ban ah naungek te a sih uh ciang in limbo kici mun ah tung hi, ci-in upna nei hi. Hih Limbo atung nau ngek te zonga suah tak theih na ding in a nung t alai nu leh pa te leh thu zui te in Siampite tung tawn leh Mary tungtawn in thu ngetsak leh suak ta ding hi, cih up na nei uh hi.\nLaipianpa Pa PauCinHau biakna\n1953 kumin, Pu ThawngKhawGin leh Pu Tun Za Cin te unau makaihna tawh Laipianpa Pa Pau Cin Hau biakna hong tung hi. A makaipi Pu Thawng Khaw Gin hi a, Laisangpa kici hi. A mau inn mah ah ki khopna leh pawi bawl na nei pah uh hi. Mi hong tam zawk semsem ciang in, mualtung veng kah toh ding haksa ki sa ahih man in, khualaiveng Pu Khup Khaw Thang inn ah pawi bawl na leh ki khopna ki nei hi. Kumsim in December kha 28 ni ta in pawi bawlna ki nei hi. Laisang pa vei hawm na tawh kumsim in pawi a ki bawl zawh na ding in, vok khawi ki khel in inn lusi in zukisa hi. Pawi bawl hun cian gin pawi sung inn lusi in, ki vak aa Laisangpa phuisam in, “ Hih inn sung ah zin leng kau leng, bumleng ailing, lut thei tum thei nawn lo ding hi. Pasian in awi nawn lo hi, Pau Cin Hau inlaipi suang zo ho,”cih ki at laipi, bang tung tek ah suan sak hi. Pu Pau Cin Hau pen kham tung mi teaa ding in, Pasian hong piak hi, ci –in up na nei hi. Dawi thawih phuisamna te zong zang lo I, Pu Pau Cin Hau min suangin thu ngetna bek zang uhhi. Pu Pau Cin Hau pen Pasian tapa bang in saang uh hi. A masa bel tung mut biakna pan, tulai pau leng, a piang thak teng ahi, a siang sawn teng pen Beltungmut kli ci mnawn lo in, Siangsawn Laipian Pa Pau Cin Hau Biakna ki ci hi. Biak piak na a bawl uh ciang in zong gan tawh ki bia lo hi. Thungetna mah tawh ki bia hi. Pawi bawl ciang in, Pu Pau Cin Hau phuah late sa in, khuang kit um a, Zo ngeina bang in ki laam hi.\nIndependent Christian Baptist (I.C.B)\nThu tuamtuam hang in Pu Dal Thang in, tui phum pawlpi pan pusuak in, 1961 kum pawl in, Independent Christian Baptist Pawlpi hong phuan hi. Hih pawlpi pen tui [hum upna bul pi mahtawh ki bang hi na pi, a suakta zaw deuh pawl pi ahihi. Zuih leh zatdan a tam zaw ki bang hi.\nThang Za Kam Baptist Church ( T.B.C)\n1963 kum pawl caing in, tedim gam ah khanlawhna thak hong piang a, Pu Thang Za Kam makaih na tawhpwlpi tuamtuam te upna gawm khawm a ki phuan pawlpi ahi, GAWMTUAH PAWLPI kici, ThangZaKam Baptist Church (T.B.C.) hong piang hi. Hih thu hang in Sezang khua Tuiphum pawlpi sung ah pawl kikhenna hong piang aa, PuLamZam te inn kuan lo buang T.B.C. ah na lut uh hi. T.B.C. pawlpi zong pung ki sa zo lo ahih man in, upna ki bat pih anai pen, E.B.C pawlpi ah 1979 kum ciang in , a pawlpi bup in lut uh hi.\nPu Dal Thang in I.C.B. pawlpi ah lung kim zo lo I, 1972 kum pawl ciang in, Prebyterian pawlpi hong phut leuleu hi. A mau inn kuan bek hi a, bu cing ki sa zo lo ahih man in, 1974 kum ciangin, Tuiphum pawlpi sungah ciah kik hi.\n1973 kum pawl a kipan, Tedim gam ah Khakhanlawh na hong tunga pawlpi a tuam tuam ki lok mah mah hi. Hih khanlawhna hang in pawl ki khen na hong piang leuleu aa, Leilum pan Dr. Go Za Kham makaih na tawh 1975 kum in, Evangelical Baptist Church(EBC) hong piang khia hi. Hih pawlpi upna leh thu guilet pen Tuiphum upna leh thuguilet mah tawh a ki bang ahihi. A hi zong in, Gupna ngah na tawh ki sai in, ih hoih ih phat na, ih dik ih siamna hang hi peuh mah lo in , Pasian’ HEHPIHNA vilvel hang in, upna tawh Gupna ki ngah hi, eite gamtat pha hang hi peuh mah lo hi. Eite gamtat pha in, Pasian mai ah bel puansia bang bek hi, cih ahihi.\nSezang khau pan in Pa Cin Khan Pau EBC pawlpi ah na lut masa pen hi. Thu um mi ki tawm lua lai ahih man I, pwlpi ding zo nai lo hi. 1978 kum ciang in, Pa Cin Sian Pau te inn kuan hong lut a, makaipa leh a phuankhia pa Dr. Go Za Kham phalna leh tavuan piakna tawh EBC pawlpi hong ding hi. Pa CinSianPau mah makai hipah a, amu inn mah ah ki khop na nei pah hi. Mi hong tam semsem ciang in, Pa Tun Do Kap inn ah ki khop na ki tuah hi. Biak inn neih dong tua lai ah ki khawm suak hi. 1979 kum ciang in, Pa Cin Sian Pau in na sepna tawh ki sai in, Thal mual khua ah piang a, Pa Thawng Lian Kam makai ding in ap hi.\nPa Cin Sian Pau in a nasepna Thalmual khua ah, Jesu bek Pasian hi, cih leh Jesu’ min tawh ki baptaiz na thu hong muh ciang in, a omnakhua Thalmual ah UPC pawlpi a din pih ban ah 1982 kumin, Sezang khua ah UPC pawlpi hong ding khia hi. UPC pawlpi in Jesu bek Pasian in sang in, Jesu’ min aa ki baptaiz naleh Kha Siangtho ngah a kamtuampau nate a bullet mahmah pawlpi ahihi.\nSezang khua ah Pentecostal pawlpi kum 20 dektak bang a ki zuih tei hang in, thu um mi kitha hat zo lo ahih man inbei kik hi.\nSeventh Day Adventist ( SDA)\nHih pawlpi pen mi a tam zaw te theih na ah, voksa tang te ci-in ki thei hi. A taktak in voksa bek hi lo in, sa siang lo khem peuh a tang hi zaw hi. Sezang khua pan in, Pa ThangLianKhai, SDA a suakmasa pen ahihi. March 19, 1979 kum in, Poona a sang kah na ah na tang suah hi. 1987 kum pawl ciang in, Pu ZamLangh te inn kuan hong suak aa, Pawlpi ding in a mau inn mah aa kikhop na nei pah hi. Hih pawlpi in, Tothum Pasian khat mah pom a, a hi zong in a cil a pat a ki pan in, Pa,Ta, Khasiangtho in, a ki bang in na sem khawm uh hi. Pa hun in Pa bek, Tapa hun ciang Tapa bek, Khasiangtho hun ciang zong Khasiangtho bek in na sem a, hunthum in ki khen hi, cih thu pomlo hi. Jesu khazih hang a mi thak a suak khat in, Pasian thu kham bang in nungta ding hi, ci-in kip tak leh kho tak in len hi. Mi piang thak ih cih pen, Pasian in a suang lungtang lak khiat sak in, tua satak lungtang tung ah a guat khit ciang in, tua satak lungtang tung ah a thukham te gelh sak hi, ci-in um uhhi. Suangpek tung a ki gelh Pasian thu kham pen, ih pianthak tak ciangin lungtang satak tung ah Pasian in Khasiangtho laimal tawhgelhsa khi ci-in pom uh hi. Tua ban ah Sabbath ni pe, Pasian in tangtawng pek pan a, a mi tea a ding a, abawlsak, Topa’ni hi, ci-in um uh hi. Sabbath taang ten Gupna ngah ding cih hi zaw lo in, Gupna ngah ten Sabbath tang ding cih um uh hi. Thu kham zuih na tawh Gupna ki ngah hi cih a up loh hang in, Gupna ngah mi-in, thu kham bang in nung ta ding hi, ci-in um uh hi.\nSezang khua sat zawh kum100 sung in, Biakna nam 10 bang hong tung a, a hizong in , kum 100 cin pawi bawl hun lai tak (2004) in biakna anuai aa teng kip lai hi.\n1. Tuiphum Pawlpi\n2. Roman Catholic Pawlpi\n3. Laipianpa Pa PauCinHau Pawlpi\n4. Evangelical Baptist Pawlpi\n5. Seventh Day Adventist Pawlpi.\nPawlpi tuam tuam a om tek hangin ih tup ih sawmna mun khat bek a hih ban ah, ih biak Pasian zong khat bek mah hi aa, a ki bang lin lian ahihi. Vantung gam tampi om lo hi. Sezang khua khat bek a om mah bang in,Pasian khat bek, vantung khua khat bek, upna zong khat bek mah om hi, ci-in ih neih khop ih LaiSiangtho sung ah ki mu thei hi. A ki bang teng bek ki pawl khawm lo in, ih ki bat loh na teng mah gawm khawm aa, tha ih lak tek ding in, han ciam ciat ni. A ki bang lo pumpi tung nate a ki gawm khop ciang in, pumpi khat , mi nung ta khat a pian theih mah bang in, ih ki bat loh nate gawmkhawm a, anungta Pasian pawlpi a lam thei ding in, mimal khat ciat Topa’n thupha hong pia ta hen.\nSezang Khua Tuinak Thu\nTui om lo in ki nung ta lo ahih mah bang in, khua khat peuhpeuh a ki sat ciang in, tuinak ki khuat masa pen hi. Tuinak a ginat leh khua kisat ngam pan bek hi. Tua mah bang in, Sezab khuasat pupi ten zong tuinak na khuat masa uh hi.\n1. Sezang khuasat pupi te lak pan, Pu Sung Vial, Pu En Son, Pu Awn Langh, Pu Zuan Awn, Pu Phung Vungh, Pu Thang Pum te in a masa pen khausat tuinak na khuat uh hi.\n2. Mi hong ki beh lap ciang in, tuinak nak khat bek ki kham zo nawn lo a hih man in, Pu Lut Ngul, Pu Awn Sial Cin, Pu Huai Pau, Pu Vial Kam te in, a nihna tuinak “ Zanglai tuinak” na khuat uh hi.\n3. Pasian’ thupha hang in mi hong ki behlap in hong tam semsem ciang in, zangnuai ah kita zo nawn lo a, mualtung lam ki zuan to hi. Mualtung lam teng te’ nek ding in, tuinak thak khat, Pu Song Tun leh Pu Lam Thuam te in, “Mualtung tuinak” na khaut thuah uhhi.\n4. Tu-in, tuinak nak thum bang a ki neih hang in, mi ki beh laplap ahih man in, ki kham zo tuan lohi. Mualzang lam ah pawl khat kit eng leuleu a, tua te nek ding in, Pu Tun Khup, Pu Awn Khan, Pu Kham Za Thang te in ”Mualzang tuinak” na khuat leuleu uh hi.\nHih bang in Sezang gam sung a piang tuinak tawh khua nap hut uh hi. Tui lak na ding in, taksing tui zawn (tuidawl) ding in ki khuat a, gua phal peuh tawh zom in, tui kila hi. Inn tual zang tek kitun zo lo ahih man in, tui tawi na nuam pen ding mun ah, tak sing mah tawh ki sui tui kuang ki koih hi. Hih bang in kum tam pi ki nungta hi. Japan gal khit ciang in, sik tuizawl/dawl tawh tawmtawm kila zo ta hi.\n5. 1986 kum ciang in UNICEF (United Nations International Children’s Emergency Fund) te’ huhna tawh Sialtang tui, Tedim khuapi bulphuh inhong ki lak sak hi. Sialtang tui lam to ding in, Tedim khuakim khuapam, khuasiat khuavei pan tangpi tangta te thamah kizang hi. Sezang khua zong Party Seih Hmu Pa Tun Khen Pau, Council Chairman Pa TunZaKhan te makaih na leh khua leh tui’ han ciamna tawh Sialtang tui ki la hi. Hih bang in kumpi te leh UNCEF te’ huhna tawh 1986 August kha sung in, a siangtho mahmah khansau kum 100 tui, khua zang in kin e thei ta hi.\n6. Kum 2000 ciang in, ih gam sung mun tuam tuam pan a tuinak ahi, Sumzang tui, Hiangmual tui, Khoineng tui, Kahhkam tui te UNDP ( United Nations Development Project) pan hong deihsak na uh tawh hong laksak uh a, a kisam khempeuh hong sik in, khua leh tui in thagui thatang ki si hi. Tua hun laitak a, Hausa sem Pa Tual Za Pau leh Upate a ki pan, khuanu khuapa, khua leh tui u leh naute hanciam na tawh tu-in, UNDP hong vaihawm sak tui zong nuamtak in kin e ta hi.\nHih bang in, khua khat ih din zawh nading in, thagui thatang, pilna siamna leh neih leh lam te sit lo in kumpi te leh ki pawlna tuamtuam panhuhna tawh tui, nuam tak ih nek zawh pen lungdam huai mah mah hi. Ih tuinak te tui a kan loh nading in, tuibul ah singno suanna tawh kemcing leng, tui ki tasam ngeilo ding hihang. Ih pu ih pate khuasat tuinak te puahsiam ni. Mundang khuadang ah ih lak hi lo a, ih gam sung aa om tuinak tawh aki vak thei ih hih man in, kep siam hi.Tui k icing taka, angah khua in thupha ngah khua ahihi.\nSezang khua, khua phelep mei\n1994 kum February kha sung in, Pa PauTual in,Pasian piak a pilna leh a siamna te khua leh tui ading in deih sak na tawh hong zang khia a, Khuagal , akgawh mual lui (innmun lui) pan in tui hong la in, tui tha pan a mei ngah theih na ding set hong phut hi.1994, March ni 8 ni-in tang sak zo hi. Atung in inn 10 val khawng bek ki tang sak zo bek ahih hang in,a tawpna lam ciang in inn27 bang ki pia zo hi. HIh bang teng tawh kum nih sung bang ki zang thei ahih hangpipe hoih ki Zang zo lo ban ah, meitha (pwer) a thoh zah ding thoh zo lo ahih man in 1995 December 19 ni ciang in , ki khawl ta hi.\nKum2000 pwl ciang in Pa Khup Khaw Za Tuang in Papau Tual bawl n amah ah zom leuleu a, kum nih khawng a zat khit the , khua taw Lunngul ah tuah hi. Pa Khup Khaw Za Tuang sep sung in zng , inn tam pi ma in phattuam lawh hi.\nKum 2003 kipat lam pawl in, EBC (Evangelical Baptist Church) pawlpi in, PaKhupKhawZaTuang kiang pan lei uh hi. EBC pawlpi in , biakinn ciang bek ah mei deih bang aa a ki zat theih nading lunggulhna lianpi hong om tak the, thunget namh tawh hanciam in, geelna lianpi khat hong nei hi. Pawlpi sum a om masasa tawh vaihawm in , mei van na tawm uh hi. Pawlpimin mah tawh huhna ki ngen kawikawi a, a nuai aa teng in na pia hi.\n1. Dr. Khan Sian Mung Ks.100,000\n2. Siama Cing Deih Man Ks.100,000\n3. Dr. Go Za Kham Ks. 50,000\n4. Pa Mang Cin Khup Ks. 50,00\n5. Rev. Nang Lian Kap Ks. 20,00\n6. Sia Khai Khaw Pau Ks. 20,00\n7. Pa Thual Sian Mung Ks. 20,000\nHih teng tawh na sep ki pan in khuagal Taak mual ah tui beem koiha,Lunngul pan mei lak ding na sawm uh hi. Tua lai tak in America gam pan Pa ThangKhenMung hong ciah a, sialpi lian khat gawh inZo ngeeina laam tawh na muak uh hi. Khua leh tui aa ding deih sak in teh cih lametna tawh huhna a kin get ciang in, a mau in zong aki sap lam thei a, deihsak na tak pi mah tawh Ks.2,000,000/- hong pia khia ngeu hi. Tua pan in khua zang piak zawh theih na ding ciang thupha ki ngah ahih man inngiimna masa ki laih a, tu lai taka a ki lak na mun, khuazing ah ki tuah hi.( Khazing pan in khua vak piangsak ding cihdan a hi ve! Halleluijah).Kumnih sung bang hancim tak in sep leh geel thuah in, a ki vai hawm na tung tawn in, June 21,2003 ni-in Topa’ thupha tawh mi ki taang sak hi. Tu in khua zang bup phial mah in a taang hi ta hi.\nHih mei tawh ki sai in, vaihawmna, na sepna leh sum leh paai donna ah, khua sung tangpi tang ta ki kon lawh lo a, EBC pawlpi’ han ciamna leh pawlpi min bek mah ahihi. Sezang hua sung ah a sap man tawm thei pen tawh mei deih bang aa a ki zat zawh na ding, khua sung nuntakna, pilna lam leh lokhawh singpuak, sumzon paizonna lam khangto a, Boarderte, Tuitionte a ki pan set a tuamtuam ki zat zawh na ding, mei tawh an a ki huan zawh na ding ngiimna lianpi ki nei hi. Hih thu pha lian pi hongpia ih Pasian in, minthanna khempeuh tang hen la, hong huh hong pan pihi khempeuh thupha om tawntung ta hen.\nSource : Sezang khua kum 100 cin Magazine.\nLian Tung May 28, 2016 at 1:38 AM\nThupi sa mahmah ing ei guai hih ih website pen Zomi te tangthu teng nong khakkhiat uh Topan thupha hong pia hen oo.\nItem Reviewed: SEZANG KHUA THU Description: Rating: 5 Reviewed By: Cinpu Zomi


url: =Biakinn sungah naupang te kepzia ding ~ Go Lian Kap :: ZOMI DAILY\nposted on 9 September 2017 at 1:44 pm Lomkholna: Article, Biakna\nAdiak in, USA gamsung ah Zomi te’n midang te biak inn kawm in ei pau leh ham tawh Pasian phat nuam i sa mahmah hi; zong a hi takpi hi. A hizongin, Zomi te biak inn kikhopna khempeuh ah inn teek biak inn neite’n sauveipi ong ngai het lo uh hi. Tua a hihman in, Zomi te’n biak inn ki khel themthum hi. Zong mi namdangte’n i omzia ong tel taktak uh teh Pasian biak khop pih ding na ngawn in ong deih nawnlo mawk uh hi.\nBang hang hi dinghiam?\nEi Zomi te pen ta tampi i deih hangin, tate hoihtak ki pantah thei lo, ki makaih theilo a hihi. Mi namdang Mang kang te lak ah kikhawm leng a mau tate biak in sung ah suk tai, totai, kap ziazua cih te omlo uh hi. Ei Zomi te i hih leh biak inn sung ah naupang te gamlum lua in thugen ki ngai theilo liang in nop mawh uh hi.\nBang hang in Mang kang te’ tate biak inn sung ah omdan siam in, Zomi te tate gamlum ziazua tuam se uh hiam? cih ei leh ei ki sit-tel kul mahmah hi.\nKei zong tulaitak ka kikhop na uh minam kim tawh Pasian ka phatkhop pen kum 7 bang ong cing ta hi. US ka tuncil hih biak inn ka kikhop cil lai un ka tatepen mangkang te naupang tawh kibanglo in phia diak uh a, etlawm hetlo uh hi.\nPawlpi mi pawlkhat te’n ong hopih nuam uh a, pawlkhat te’n bel naupang te hangin ong en gual gual uh hi. Keizong, nopsa hetlo ka hihmanin hih thu kandingin ka ki pan hi.\nKa pawlpi mite uh ka maingap mangkang leh namdang te kiang ah bang hangin ko naupang te biak inn sung ah phia zia-zua phadiak in, no naupang te omdan siam diak se uh hiam? ci’n ka mai ngap mahmah mangkang papi khat kiang ah kadong hi.\nTua mangkang pa’n ong gen na ah:\nKikhawmding, inn pan ka pusuah ma un naupang te kiang ah hoihtakin baik inn sung ah omdanding ka gen khol a, a thu manglo penpen inn tun kikteh daan piading ci-in ka gen khol hi. Tuakhit ciang in, thu kangen uh a, Topa tung mahmah ah zong ka ki ap masa uh hi.\nInn pan mawtaw tawh pai khia in biak inn ka tun kuan uh minute 2 khawng a kisap ciangin biak inn sung omdan ding ka thuhilhsa teng mah mawtaw sung ah khat ve ka genkik leuleu hi.\nNaupang cihtak in i gensate mang ngilh theizel uh a, a hizongin ” Kong gensa theilo maw?” ciziau in ka mit tolsak in ka hopih ciang kigensate phawk kik uh a, a gamtat uh khawl hi.\nHihbangdantawh nipi sim in ka ki control den uh hi.\nNau pang te a makaih sia mah nu khat kiang ahzong ka dong leuleu hi. A mahpen sang siamah zong a hihi. Tua siamahnu in ong gen na ah:\nBiak inn sung ah naupangte a phe ziazua a, a omloh nading in leh hunpi sung ah a daih nading in laidal pawlkhat leh color suaih theiding te pua unla, tua te zutzut sak un.\nNaupang te pen, ei kumcingsa te bang in thu ngaihsun thei nailo uh a hihciangun hunpi sung taktak ah a gamlum loh nading uh thupi hi. Ei nu leh pa te a ding in sun hunpi pen i Kha an nek hun hi a, naupang te Kha an nek hun pen a mau bible classes hun a hihi. Tua a hih ciangin, ei nu leh pa te hun ah eidan lian in omsak theih hun hi nailo hi.\nBiak na pawlpi a picing mahmah pawlkhat te’n bel, nipi bup sung a dingin Children bible classes ah naupang te a mau kum tawh kituak in nei uh a, siamahte’n a nibup in a mau class ah kem in activities tuamtuam bawlsak in Pasian thu hilh uh hi. Tua a hihman in nu leh pa te’n biakkiakna ah nuamtak in Pasian phat uh hi. Zong biak inn sung ah naupang tai sesu om nawnlo hi.\nKi khop man ciangin nu leh pa te’n a tate uh a mau bible classes tek uh ah lakik uh hi.\nKei zong US katincil lai in ka naupangte pen biak inn kikhopna ah phia ziazua uh hi. A hizongin, pawlpi mi mang kang te leh namdang te dong in naupang te kepzia ding a mau tungpan in pilna ka ngah hi. Keizong a mau hilhdan leh pat-tah dan in ka zang pah hi. Ka zatcil lam inbel hilhhak mahmah uh hi; a hangin Ken kum tampi sung mah na hilh lo kha ka hihmanin a mau pen zongsangsuak uh a hihi. A hizongin, a sau vei teh ong hoih toto in Topa tung ka ap takteh ka tate 6 teng mangkang naupangte omdan ong zil thei in mite mai leh Pasian mai ah maipha ngah in minamkim in ka tate paakta uh hi.\nZomi te’n zong mite muh theih, et-theih a i om nadingzong i kanzek, i dawpzek kisam mahmah hi. Hih USA gamsung Mang kang leh mi namdang te tung pan inzong naupangte pat-tah zia pilna i laak ding thupi mahmah hi. Mang kang khempeuh a sia hi peumah lo hi. Mang kang nu leh pa tampitak in a tate uh nak pat-tah lua kisa in eite banzawh ding hilo hi.\nPA. Go Lian Kap\nPrevious: ZAM Thupuak :: 10 September 2017 (Khuahun zui in gamtat kidawm ni)\nNext: ZYA News: Min Aung Hlaing le Archbishop Charles Bo kimu


url: =Biography of Sia Francis Do Lian Kham :: ZOMI DAILY\nposted on 8 October 2012 at 11:43 pm Lomkholna: Article, Biography, FrancisKham\nUkna: Laigelh leh Pasian mizat thugensiam Billy Graham bang ahih ding ut pen leh tup pen in neihi.\n[Sia Francis Kham pen RC thuhilhsia Catechist khat ahihi. Ama “Ukna” pen Laigelh leh Pasian thugen ahih mahbang in laibu tampi gelhkhin a, Pasian thugen zong akiva mahmahkhat ahihi. Lai agelh ciangin Pasian thu leh leitung thu kopkhawm in gelhkhawmthei ahih manin, asim nuammahmah bekthamlo a asim khapeuhmah lungsim onglawng mahmah hi. Asawtlo in Siapa laigelhte ZomiDaily pan aban aban in ongki suaksakto dinghi. Zomi Daily]\nPrevious: Martin Luther King, Jr ~ GZA pan thu zaksakna\nNext: Interview: “Itna Vanglian Hi” ~ Stephen Vocal Band tawh holimna


url: =China ah numeino kum 15 aphapan khatin apa temta tawh dawtlum :: ZOMI DAILY\nChina ah numeino kum 15 aphapan khatin apa temta tawh dawtlum\nposted on 24 March 2018 at 10:53 pm Lomkholna: China, News, Sawltak, World\nChina gamsung ah numeino kum 15 aphakhinpan khatin apa temta tawh dawtlum ahih manin palik te’n man uh cih SCMP pan kiza hi.\nHunan Province, Dongkou khuasung ah abeisa kalsung in thupiang hi a, sangkah laisinna vaitawh innkuansung buaina piangin, sangnaupang ahi atanu in apa temta tawh adawtlum cimawk hi.\nThePaper te genkhiatna ah hihvaitawh kisai in Police Statement khatzong ki khahkhiakhin cihi. Athupiangzia ahihleh sangnaupang numeino kum 15 aphapan khatpen apa in sanglai “Schoolwork” te hoihtak abawlding thuhilh in satkawm cihi. Anu inzong asatloh nadingin phelhphei a, ahi zongin apa’n anuzong na satkhawm hi.\nTuaciangin atanu pen alungsim kikem zonawnlo in apa pen temta tawh adawtlum kici hi.\nTua numeino pen apa in lai apilding, midang sangnaupang te sangin apilzawkding deihsak mahmah cihi. Sang laisinna “academic performance” ah atanu adingin alametna sangsak luakha in, adeihbang in atanu in azawhloh ciangin sattawh thuahthei khazel cihi.\nApa pen kum 44 aphakhin khat hi a, abeisa Sunday nitak in sanglai vaitawh kisai in numeino leh apa kam kinial in kitawng uhhi. Anu in akhending in delhphei a, ahi zongin amahzong apapi in nasat, nabeng sawnsawn hi.\nApa in anupen lupna tungah nencip in atungpan in abetlaitak, atanu inzong temta khattawh apa adawtphei hi ci’n Police te’n genkhia uhhi. Amasa in apa ii alu temta tawh satpheisak hi. Tuaciangin apa pen taikhia in, tualaitak in a awmsung temta tawh dawtsak leuleu hi.\nTuabangteng khitciangin atanu mahin Ambulance sampah a, Police tezong zasakpah hi. Apa pen Hospital khatah kipuak himahleh asawtlo in sisuak hi.\nMore: China, Beijing aom Shopping Mall sungah temtawh mi 1 kidawtlum, adang mi 12 liam\nAmelthei te genna ah tua sangnaupang numeino pen laizong apil, ahanciam mahmahkhat ci uhhi. Ahi zongin apa pen Maths Teacher khat hi a, atanu pen tha ngahzolo in lai hoihtak asimding in sawlden cihi. Nungkhasung inzong lai hoihtak zuizolo ahih manin, apa’n atanu pen satgawp cihi. February khasung inzong apa in sanglaivai tawh bawlsia ahih manin, innpan in ni 3 sungbang ataikhia ngei cimawk hi. Ki deihsak mahmah hangin, thapiak zong ihsiamding…. Sawltak #zomidaily\nPrevious: Thuman thutak tungah ding in, Ni satna ah ciktui hi in ~ Khup Lian Thang\nNext: Khe 3 nei naupangkhat akhe avalpen ki at khiatsakthei\n“Tedim Kam” cih thulu, Rev. Khoi Lam Thang aki siikna\nA (3) veina Leitungbup Zomi Khawmpi ~ Prof. C. Thang Za Tuan\nBank mai ah mihon omkhawmte kiliau saklo\nZOMI LEAGUE 2014 honpawi nuamtak kizo\nGmail Email azang te’n nasim hamtang un!\nI neihsa leh i kisin/zon tawm ding pawlkhat\nMalaysia Genting Highlands ah mawtaw kibung, mi 9 liam


url: =Tulaai Leitung Thuthang Tuamtuam Updates July 17, 2014 :: ZOMI DAILY\nposted on 19 July 2014 at 3:01 am Lomkholna: Khawmpau, Myanmar, News, World, Zomi\n· Piantit gam Denguin khuapi kiang ah Ahaattaai mahmah meileeng leh adang khat July 17 ni in kiphukha in mi 25 liam in 7 naakliam mahmah in enmawk on omlaaitak uhhi.\n· Israel leh Palestinian-Hamas te in mipi kigaalgin kholhnading in nai 5 sung kikap tawlngakna aneihkhit uhciang July 17 ni zanpan Palestinian gam leilam,vanlam leh lampi omthei kheempeuh tawh dolzialto a buluah mangding in President Benjamin Natanyahu thupia Leilam te zialna hang in Palestine mi 11 July 17 ni bekbek in sihi ci in Palestine thunei te in genkhia uhhi.\n· Netherland gam Amsterdam khuapi pan Malaysia gam KLIA abawhding a a leeng Malaysia Airline te neihsa MH17 ( Boeing 777-200ER ) khual zin mi 280 pua in Vanleeng naseem mi 15 anei Vanleengpi Ukraine nisuahna lam Russia tawh gamgi Doanetsk khua tungpan Russia gam bawl Missile ( Thaupi ) tawh July 17 ni in kikap khia in atung atuang kheempeuh asihban ah vanleeng zong kaangtum hi. HIh vanleeng tung ah tuangmite ahihleh Malaysia mi 38, Dutch minam 154,Indonesia mi 11 , Australia minam 27,Briton minam 6,German 4,Belgian 4, Philippine 3 leh Canada gammi 1 ahihi. Ahang taktak leh akap taktak kua cih akikan san laaitak ahihi.\n· Tunisia gam leh Algeria gamgi dungsuk ah July 17 ni thapaai singnuai thautawi migilo te leh Tunisia gaalkaap te nasiatak in kido uha, Tunisia gaalkaap 14 si in 20 naakpi tak in liam uhhi.\n· Philippine gam laaizang toteng Typhoon huihpi in july 16 ni pan nasiatak anawkna hang in misi July 17 niciang 38 cingta a, mip 17 millions in meitha neilo in khimzing sung ah omkha uhhi. Hih Typhoon huihpi peen China gamlam manawh in nung a China gamteng nawkkhading in Khuahun siamten gen uhhi.\n· India gam Bangalore khuapi sung a om sangkhat ah July 2 ni in napang numeino kum 6 khat sangcingte nih in buan in nadeh uha, ninih khitciang naupang nu agilna ahihman zato akilahciang akibuan ahihna kilang khia hi. Hihtawh kisai in Palik te in kuamah tuniciang mat neinaailo ahihman in Nu le Pa te lungkimlo a numeino nu kibuana Bangalore sang innpi maai ah July 17 ni in lungphona nasiatak in neikhawm uhhi.\nPrevious: ZAM Thupuak :: 20 July 2014\nNext: Thu ngetna ah phawkni


url: =Mihau Taktak (Luke 16:19-23) ~ Suang Khen Pau :: ZOMI DAILY\nposted on 3 September 2016 at 3:45 am Lomkholna: Article, Biakna, Suangkhenpau\nMihingte kihau nuam ciat a, zawn ding ki-ut lo tek hi. Hauh nading bekbek kizong hi. Hauh nading ahih nak leh luang kikham ngam tangial hi. Hauh ding bekbek kidemin ih nei a, han mualsuang tung nangawn dongah ih kidem hi. Tua hi a, sim leitung in hauna kidemna tualpi bang khat hong suak hi. In teel Lai siangtho sunga gentehna pen Khristian upna guipite kawkkim mahmah hi. Leitungah nuntak zia kikimloh zia, hell thu, nuntak tawntungna thu, sihkhit thu, thu khenna thu cibangin upna guipi teng kituahna mun khat ahi hi. Ahi zongin hih gentehna sungah i kikup nop thu in sum haupa leh Lazaras’ thu hi a, ih theikimciat kha ding hi. Ih theih hangin kinuntakpih kim lo ahih manin tu lai Khirstiante’ nuntak-khuasakzia hong toutham ka sa hi. Sum haupa bang hangin hell sung tung ahiam? Hih gentehna tung tawnin Khristiante adingin Khrih’ deih nuntakna in bang a hiam? cih thu ih kikumnuam hi.\n1) A Kilamdang Nuntakna\nHih gentehna sungah mihing tuak ahih hangun a nuntakzia uh kilamdang mahmah hi. Khat hau-in khat zawng pha mahmah hi. Khat in puan hoihnono silhin, an lim penpen ne zo a, adang khat in ahih leh silh ding ten ding nei zolo-in, annengkia tawmin nungta hi. Khat in innhoih mahmah sungah a om laitak-in khat in inn ding nei zo lo-in kongzin leh mi’ kongbiang teng ah kipingpavei hi. Bakvat bang den hi. Mihaupa nuamsa-in a cidam laitakin Lazarus ahih leh meimatum veii-in kikhuat niloh hi. Sum haupa cidamin nuamsa-in inn nuam peen sungah a nuntak laitak-in mi zawngpa a kongbiang ciang bekah om kha hi. Sum haupa in lawm le gual tawh nuamsa-in dungdung dangdang asak laitakin Lazaras in ahih leh a meimatum a liaksak ding uite lobuang lawm neilo hi. A nuntakna uh kilamdang lua mahmah hi. Khat seisangin khat tualniam hi. Khat innbulin kha daipam hi. Khat cithei-in khat cimawh hi. Khat lungnuamin khat lungkham den hi. Khat vang pha-in khat vangsel hi. Mataw, mataw, a kilamdang nuntakna!\nLeitung mit tawh ih et ciangin sum haupa in a deih peuhpeuh nei zo-in hau mahmah takpi hi. Ahi zongin khamit tawh ih et ciangin sum haupa pen zawngpha mahmah hi. A nuntakna a kilak ciangin vantungah a kending bang mah neilo hi. Amah in leitungah ading bek sum kholin vantungading sum na khol khalo hi. Puan hoihnono a silh hangin thuman puanpi neikha lo hi. Leitung ah lawm tampi a neih hangin vantungah a panpih ding lawm na zong khallo hi. Ama hauhna pen Khrih kihello hauhna ahih manin a mawkna taktak hi a, a taktak-in cileng a zawng mahmah na hi gige hi. Khrih kihello pilna a mawkna hi. Khrih kihello hanta zong a mawkna mah hi. Khrih kihello nuntakna pen a mawkna pi taktak ahi hi.\nA langkhatah Lazaras ahih leh leitungah zawnna leh tualniamna cih simloh aneih omlo hi. A meima a liaksak ui lobuang lawm zong neilo hi. Ahi zongin khamit tawh enthei leng Lazaras pen hau mahmah hi. Pasian’ ta khat ahih banah Pasian’gamh le gou a luah dingpa ahi hi. Puansilh-nikteen aneih loh ha’ng ama’n thuman puan na nei hi. Leitungah lawm a hauh loh hangin vantung dong a tunpih ding lawm hoih pen Khrih na nei hi. Leitungah iplah huai na manpha a neih loh hangin Khrih neih ahih manin hampha hi. A taktakin cileng Lazaras pen mihau taktak na hi zaw hi. Aman Jesuh Khrih na pomin na nei hi.\n2) Liangko Kimna Hanmual\nMi zawngpa hong si masa-a vantung gam hong tungin Abraham’ ang hong ngah hi. Sum haupa zong hong sileuleu a, hell sung hong tung mawk hi. Sum haupa a sih ciangin sihvuina zong nasia takin kibawlkha ding hi. Mi thupi, mihau tampi zong in uap kha ding hi. A hankhuk zong hoih takin kibawl kha ding hi. Vangpiakna leh pahtawi phatna zong tampi kisak kha ding hi. Ahi zongin Lazaras a sih ciangin ui si bang khalel bek ding hi. Tham si bang lelbek kha ding hi.Mi thupite’n uap cih thadah a luanghawm luak ding nagawn zong omlo kha ding hi. Hankhuk zong nei zo-in ka um kei hi. Ahi zongin vantung mite in a kha na dawn tuahin Abraham’ angnuam dong na tunpih hi. Khrih’ gentehna ih sim ciangin mihaupa in hell sung a tun nadingin mawhna a bawl lam kician takin omlo hi. Amah’n tual that lo hi. Mi’zi mi’ta tawh mawh lo hi. Golhguk ne lo hi. Zuau nangawn zong gen ngeilo kha ding hi. Ahi zongin hellkhuk sung tung mikmek mawk hi. Bang hangin hellkhuk tung hi ding hiam?\n2.1 Mihaupa pen ama ading bekin nungta a, mite ading nungta lo hi. A kongbiang- a om Lazaras awlmawh lo hi. Don lo hi. Kem lo hi. Khoi lo hi. Ama ading bekbek in nungta takpi mawk hi. Nuamsa hi. Kua’ta kua’ nau pawkkha lo hi. Pak liuliau-in om hi.\nMite adingin nungtalo bek lo-in Khrih adingin zong na nungta lo hi. Khrih adinng nungta lo cih thadah Khrih zong na neilo hi. Khrih adingin nungta photphot leng ei adingin amah hong nungta ding hi. Khrih adingin ih nuntak kei leh Khrih zong ei adingin hong nungta lo kha ding hi. Awlmawhloh mawhna( sin of omission) hang-a mi haupa hell sung a na tung hi zaw hi. Tu ni’n awlmawh ding kilawmpipi na awlmawh kei kha hiam? Kiawlmawh dih ni. Kidon kikem, kipanpih kipantah dih ni!\n2.2 Mi haupa pen leitungah a nuntak sung- a a sepkhak nate hang a, vantung gam atung lo hilo-in, sep ding akilawm asepkhak loh manin vantung gam a tanlawh na hi zaw hi. Thukhen ni ciagin Khrih in, ‘Ka gilkial laitakin an na hong piakei uh a, ka dangtak laitak in tui na hong pia kei uh a, khualmi ka hih laitakin zin nong do kei uh a, puan ka neihloh laitakin puan nong guan kei uh a ,ka cinat laitakin nong hawh kei uh hi’.(Matt.25:42-43)hong cikhathei ding hi. Kum zalom 21 sung ah Jesuh Khrih a puantualpi silhin leitungah hong vak nawnlo kha ding a, mihingte mah zangin na hong sem ding ahih manin sep ding a kilawmpipite awlmawhlo a, ih sepkhakloh ding lauhuai mahmah kha ding hi. Mite adingin nuntak ding Khrih in hong deih hi. Unau sung nangawnah ih pilna, ih siamna, ih melhoihna, ih duh ih deih kibang lo hi. Ih kum hong cin tek ciangin zileta kinei hi. Pawlkhatte cithei-in nuamsa a, pawlkhatte ahih leh cimawhin daipam uh hi. Pasian’ deihna ah a citeihte’n azawng a daipaam zawdeuhte huh ding, panpih ding ahi hi.\n2.3 Mihaupa in a hauhna Pasian- in neikha hi. Hauhna ih cih pen mawhna hilo a, zawnna zong kamsiat man hituanlo hi. Mihau khempeuh siakim lo a, mi zawng khempeuh hoih kimlo hi. Hauhna i cih in mawhna ahih loh hangin hauhna hanga kiphatsakna, kiliatsaknas, mineu-muhna, mi simmawhna om thei ahih manin awk nading thang tawh kibang hi. Mihaupa hell sung a tunna a hang pen a hauh man hilo a, a hauhna Pasian-a aneihkhak man hi zaw hi. A hauhna tawh Pasian na khek kha hi. Tua in hauhna ii luahuaina ahi hi.\n3) Khrih’ Deih Khristian Nuntakna\nTu laitak I nuntakna sungah mihaupa leh Lazaras bangin, ahuate’n a zawngte awlmawhlohna, apilte’n a haite simmawhna, a thahatte’n a zawngkhalte zawhthawhna lian kasa hi. Usung-nausung nangawnah anei le anei kithupisak diak-in a thaneem-azawngkhalte ki-awlmawkkha lo hi. Kiphawkkha lo hi. Kimangngilh tawntung hi. Ei ading bekin kinungta a, Khrih’ deihna bangin kinungta nawnlo hi. I ki-khristiansak mahmah lai hi. Sep ding kilawmpipi sunsiahin I nei niloh hi, Midangte’ phattuam nading na sepna in Pasian’ lenggah huanah nasep lianpen ahih lam ih phawk kha kei hi. Kum zalom 21 sungah Khrih hong kalh thu in ki-awlmawhna, kidon kikepna ahi hi.\nKum zalom 21 sungah Khristiante’ i sep ding akilawm thu in ki-awlmawhna ahi hi. Mihaupa hell sung a tuna pen a hauh man hilo in, Khrih a neihloh man ahi hi. Lazaras zong vantung gam a tuna in a zawn man hizaw lo-in Khrih a neih man na hi zaw hi. Mihaupa hell a tunna a hang in Lazaras a awlmawhlohna hang ahi hi. Leitung ah adeih na khempeuh a neih hangin vantung gam dong a tunpih ding lawm na neikha lo ahih manin a taktak-in cileng Sum haupa pen zawng mahmah hi. Lazaras ahih leh leitung ah bangmah nei lo-in, meimatum veii-in a om hang in vantung dong a tunpih ding Khrih nei ahih manin mihau taktak ahi hi. Khrih kihello hatna a mawkna hi. Khrih kihello siamna a mawkna hi. Khrih kihello pilna amawkna pi mah hi. Khrih kihello hauhna zong a mawkna taktak ahi hi.\nPrevious: Leadership ~ Laitai April 2008\nNext: Zomi or Chin ~ Thang Khua Kai\nThuthak Tomkimcing 24 Nov 2014\nKikawi tawng ee, lam tawng ee ~ Rev. Hau Khen Kham\nCiapteh tak Thai gam kumpi Bhumibol Adulyadej kammal pawl khat ~ Khat Thang\nTulaai leitung Thuthang Tuamtuam Updates 10/05/14


url: =SIKHANG NATNA THU. - Laibu Saal\nHome > Taangthu > SIKHANG NATNA THU.\nSIKHANG NATNA THU.\n1. Si khang natna a cih bang hiam?\nSi tha (blood pressure) a cih pen ih pumpi sungah si a ki zeel theih na ding a kisam tha hi. Hih tha pen ih lungtang ki saai na tung tawn in ong piang khia hi a, ih si sung a om pumpi cidam nang a ki sam na te (nutritions) leh oxygen te si-gui dung zui-in pumpi sungah kizel sak hi.\nHih si tha pen a hun hun in khang thei, kiam thei a, mihing khat leh khat zong ih si tha ki bang lo hi. Ih si tha ii ngeina man a hih leh, nasep tam hun leh lungbuai hun teh khang thei a, tawlngak hun teh kiam hi. Hih a ngei na bang lo in, a hun tam zaw -na tawlngak sung na ngawn in a khan pai suak leh ‘’SI KHANG NATNA’’ a nei na hi ding hi. A theih huai khat ah, khangno khat a hih leh, a si a khan loh ding a ngei na a hihi.\n2. Bang hang si khang hiam?\nIh lungtang sung a ki khol si teng pen, lungtang ki sai sim in ki suuk khia hi .Tua a ki suk na si tha tawh si gui dung zui in pumpi ah si ki zel hi.\nHih si tha a khang sak thei thu (3) om a:-\n(1) Ih nek ci (salt) a tam luat ciang ,\n(2) Ih nek a thau a tam ciang (gentehna,vok thau, aksa vun),\n(3) Zu dawn leh za tep na teng a hihi.\n3.Bang hang si khang natna lau huai in ki dop huai hiam?\nSi khang natna ih neih cil in ih thei na ding lim om mel lo a, ih ngei na mah ki bang thei hi. Ahi zong in, ih kidop kei leh tua natna in ih pumpi meeng teng dam dam in na susia hit hiat hi. Hih thu hang in sikhang natna pen ong ‘’THATSIM THEI NATNA’’ khat in ki thei hi.\nSi khang natna a nei pi in, ih ki dop kei leh, hih natna tungtawn in hih nuai aa a kigelh natna tampi ong kizom thei hi.\n(1) lungtang natna ,\n(2) khuak sung a om si gui kisiatna pan in a ki ngah pum lang zawt na,\n(3) Kal siat na leh\n(4) Mit khua muh loh na .\n4. Bang teng in si khang natna ding piang sak hiam?\n• Kum a tam sem sem ciang in, si khang natna ki ngah baih hi.\n• Si khang natna in khang gui ki zui thei hi.\n• Pumpi thau luat na leh\n(Thadah aa tut tut na leh, gamta lo aa om den na in ong thau sak thei hi. I pumpi a thau luat ciang in, lungtang in i pumpi a golna zah tawh kizui in, na naak sep kul ahih man in sikhang natna ong ngah sak baih hi.\n• Cidam na tawh kituak lo an leh tui neekna:\no A thau tam neek luat na (gtn: ganthau, thawhbat leh sathau tawh a ki kang neek theih tam neek na). Hih a thau te in si sung ah a lauhuai sathau hoih lo te in kikhol aa, i sigui sah in khauh sak ahih man in “Sikhang natna” ong piang sak hi.\no Ci tam zat luat na: Ci tam zat luatna hang in, ci sungah a om ‘Sodium’ a cih in, i si gui sungah tui hup thei aa tua hang in, “Sikhang Natna” ong ngah sak baih hi.\no Zu tam dawn luatna: Zu sungah ‘calorie’ a kici i pumpi ong lumsak thei na tampi kihel hi. Tua hangin, zu tam dawn luat na in i pumpi ii kisap zah vaal ‘calorie’ tampi ong ngahsak hi. Tua pan in, ‘thauluat na’ zong piang thei hi.\n• Sikhum/ Zunkhum Natna: Sikhum/ Zunkhum natna in i sigui te ong susia aa, sitha a ngeina bang sak thei nawnlo ahih man in “Sikhang Natna” piang sak hi.\n• Lungsim om zia: Lungkham, dahna, launa te in i sitha tawmvei sung khang sak thei hi. Ahi zong in, hih bang lungsim tawh i om den a sawt teh “Sikhang Natna” ong nei sak thei hi.\n• Za teepna: Zateep sung aa a kihel za nam tuam tuam te in sigui te kisia sak thei aa, ih sitha (blood pressure) zong khang sak hi.\n• Sikhang a piang sak thei thu dang dang te:\no Kal natna\no Nau daal na ding aa kizang zatang te\no ‘Steroid’ a ki ci zatui zatna\n5. Ken si khang natna ka nei hiam?\nSi khang natna ih neih lam ih theih na ding pen ih sitha sit na tawh bek ki thei thei hi. Na si tha pen siavuan (doctor) a hi kei leh ei eh ei sitha ki sit zel kul ding hi.\n6. Ih sitha ki teh ciang bang teng ki sit hiam?\nIh si tha nam nih in ki khen thei hi.\n(1) A tung sitha a ki ci, ih lung tang a ki sai sung a ki suuk laitak a ong piang sitha leh\n(2) A nuai sitha a ki ci , ih lung tang ki sai khit a tawlngak hun aa piang khia sitha hi.\nA ngei na a bat leh a tung si pen a nuai si sang a tam zaw den hi .\nSitha a ki teh ciang a tung si tawh a nuai si a nih a ki teh aa, a nih a ki gen ciang: a tung si 120 (120/80) ci in ki sim hi. a nuai si 80 “Sikhang Natna” na neih leh a tung si bek ahih kei leh a nuai si tawh a nih in, na atawlngak sung na ngawn khang in om den ding hi. Khat vei siteh a na si khang ahih leh “si khang natna” nei ki ci pah thei lo aa, nih vei thum vei, a ni kihal in na teh sim a khang den ahih leh “Sikhang Natna” nei ki ci thei bek ding hi.\n7. Si khang ngah baih loh na ding koi cih ki dop ding?\nIh nisim nun zia: om daan, neek leh dawn puah phat na pawl khat in si khang nat na ngah baih na pan ong dal thei ding hi. Khang kizom aa “Sikhang Natna” ahih leh tua natna ngah theih ding pan ki daal zawh thu hilo hi. Hi mah taleh, kidop zawhna in hih natna pan in a kingah beh thei numbat (3) aa kigelh natna sia te pan ong daal thei hi.\n• Thau luat loh na ding ki dopna:\nCidam na ding in, I tun tawh kituak in pumpi gihna neih ding thupi hi.\nNa tun tawh kituak pumpi gihna na theihna ding in, hih a nuai aa bang in na tuat in.\nTun tawh kituak gihna=\nGikna (Weight) <kg>/ Na tun (Height) <m> x Na tun (Height) <m>\n(Hih a tung aa bang in na tuat theih kei khak leh, zato siam zato syama leh siavuan te’ kiang ah na dong un.)\nTun tawh kituak gikna (kg/m2) Sikhang leh Lungtang Natna ngah ding genkholh theihna\n27.5 leh a tungsiah Ngah theihna ding tam hi. (high risk)\n23.0-27.4 Moderate risk\n18.5- 22.9 Low risk\n18.5 leh a nuai siah Guh ngot natna ki nei thei cih ong gen aa, tha om lohna ong lak hi.\nNa tun tawh a kituak lo in, na gik luat leh cidam huai lo aa: lungtang natna, sikhang natna, sikhum/zunkhum, guh leh taang natna, leh pumlang zaw natna (stroke) kingah thei ahih man in thau luat loh ding hanciam ding hoih hi.\nNa gawng tuam na ding in:\nNa tun tawh kituak thahoih na ngah mateng in, Nipi khat 1-2 lb (pound) ciang bang na kiam sak zawh na ding tupna nei in la, an neek khiam in, kimawl den in. Tha khat in gawng vat ding zong hoih tuanlo hi.\nNa tun tawh kituak thahoih na ngah khit teh, na kum leh na nasep zah ding tawh kituak zah bek ne in. (Gentehna: Na sep ding a tam kei aa, na gamtat ding a tawm leh an tawm ne pah in.)\n• Cidam na ding Neek le dawn zia\nCi dam na tawh ki tuak in nek siam na in ih pumpi thau luat na leh tua pan a a piang sigui siat na pan ong dal thei hi.\nAthau tuam tuam leh sathau hoih lo tam ne kei in.\n(Gentehna: Sa thau tam na neek loh na ding in, a thau leh a thau tam a paa aksa vun te pai khia/ hok khia tangh tangh in.Sathau tawh a ki kang gam te tawm nek in. Ngasa tam neek zaw in. Sa sungkua, ak gil, sa sin cih te tawm bek ne in. An leh meh kan na ding in vaimim leh mawngphal pan aa piang sathau nam te zangh zaw in.A hih theih leh, an leh meh ih huan ciang in sathau tam zat lo zaw in tui huan,ngan huan leng ci dam huai zaw hi. Mehteh mehgah te na huan ciang in huan min lua kei in.Huai min luat na in tua te sung ah a paa tha neih na ding ki sam ( vitamins)te bei sak thei hi.)\nCi leh mehza tam zang lua kei in la, tua te ai taang in siing, lothaang leh Tan-pa-ya tui cih te zang in. Mehza taang in cikhum ahih kei leh ngasa neu keu suvui in la, tua zang zaw in.\nMehteh leh singgah tam ne in. Buh kaang sang in, Buh ham te pen cidam huai zaw hi.\nZu tam dawn lua kei in. Na tan zawh kei ding leh,\nPasal te aa ding ni khat in a tam pen:\nBeer (bawngnawi bung hai 3 <600mls>)\nWine (bawngnawi bung hai 1 leh lang <300mls>)\nZu/ Alcohol (Bawngnawi bung hai lang <90mls>) bek dawn ding hoih hi.\nNumei te aa ding ni khat in a tam pen:\nBeer (Bawngnawi bung hai 2 <400mls>)\nWine (Bawngnawi hai 1 <200mls>)\nZu/ Alcohol (Bawngnawi bung seh thum suah seh khat) bek dawn ding hoih hi.\n• Cidam na ding kimawl in!\nKimawlna in thau na ding pan in ong daal aa, na lungtang aa ding hoih hi. Tha tam a kizang kimawlna na hih zawh kei ding leh, lamsiau zo den leteh zong cidam nang ahoih pen hipah hi.\n• Za teep loh ding hanciam in.\nZa teep laitak na hih leh dam dam in khiam in la, na khawl zawh na ding hahkat in ki-uk tawm in. Zateepna ding aa sum bei ding paam maih lua a, cidam na aa ding zong ahoih beek hilo hi. Tuibuuk le Khaini zong zaa pan mah ong piang ahih man in, cidam na ding hoih lo aa, zat loh ding in nang leh nang ki-uk tawm in.\n• Lungsim cidam ding thupi hi.\nThu khat peuh peuh ah a kisam zah vaal lung himawh lua kei in. Ihmut hun leh tawlngak hun ding la hamtang in.\nTua ahih man in,”SIKHANG NATNA’’pen ih ki dop kei leh ong that sim thei a lau haui natna hi.Ci dam na pen hauh na ahih lam phawk in hih lai sung a thu te zui in tuni a ki pan na nuntakna a hoih zaw in nuntak theih nak ki uk siam in. Ih ZOMI bup a kua ma ciat, a ci dam zaw ih mai lam hun ah ih vak pi in ih nop sak thei na ding khat leh khat ki hanthawn ciat ni.\nSource ; ZIS.\nCidamna Piankhiatna Pilna Thu Taangthu\nItem Reviewed: SIKHANG NATNA THU. Description: Rating: 5 Reviewed By: Cinpu Zomi


url: =Covid hangin innkuan pihte in hong nutsiat khitteh ~ Cing Van Kim :: ZOMI DAILY\nposted on 1 July 2021 at 10:47 am Lomkholna: Cingvankim, News, Zomi\nCovid hangin innkuan pihte in hong nutsiat khitteh ~ Lia Cing Van Kim\nအဆဲတောင်းပို့စ် khat ong gelh lai ning. Ngaihsutna a kibat keileh mawhsakna khempeuh ken tang ning ei. COVID hangin i innkuan pihte in hong nusiat khitteh, lungsim pumpi kigim mahmah hi. Cina kepteh a cina te zong thukhat a kemte zong lungsim pumpi a gimsa ahi hi. Si nungah lengla do zong baihlo hi. COVID a ngahkha a om leh zong COVID dokawm, lenglo dokawm baihlo zaw lai hi.\nZoom tawh kitut pihna i neih leh, ni 3-4 kan a khengval lohding hoih ka sa mahmah hi. I ki it/phawk nate kisuutsuut nuam mah a, hun zekai thei hi. Tua in inntekte burden piapia suak thei hi. I ki it lohman hilo a, inntekte i khualna ahi hi. Tutpihna service zong nainih kaan kheng keileh hoih kasa hi.\nInntek te in bel hong nial ngamlo, hun sau lua hong ci ngamlo ding uh hi. Inntekte in lengla hong do zolo/ong join zawh kei leh zong telsiam ni. A diakin Covid hun sungah lungsim pumpi tawlngak ngiat ding kisam ahi hi. Phone call nangawn i san thadah lai hi. Tua hinah, en i thapiak nopna pen a thabei nading uh ahih khak ding lungngaih huai ka sa hi.\nKa pa in hong nusiat teh:\nA vuina ah tavuan nei biakna siate longal hong pailo hi. Ko zong a positive hi napi, PPE level 3 silh sitset in ka pai uh hi. Siate tawh zong ka omkhawm kei uh a, siate in han ah hun a bawl pakna video pan bek ka en uh hi. Tua a man khitteh siate ki hem a, ko ka pai pan uh hi. Tua pen ka lungdam hi.\nDah pihna sumte mobile banking pan vive hong kipia/vaihawmsak ahih manin ka lungdam hi.\nKha 2 sungbang lengla kuamah sanglo, zong hong kipailo hi. Ka pa’ first cousin te nangawn kha 6 khitteh hong hawh pan uh hi. Tua pen ka lungdam hi.\nGamdaihna hotel khat ah ni 3 sung ka tawlnga ngiat a, annek le ihmut lian bek kisem hi. Nitak teh Zoom tungtawnin hong kitutpih a, tua bek lian hipah hi.\nAn zong a baihsa mah ka vaikhak ziau uh hi. Anhuan in zong i tha beisak mahmah hi. Meltheih ulenau a damte in an minsa in innmai ah hong koihsak ziau uh a, ka lungdam hi.\nSupna nungah dahna (grief) tuah laitak ka tuah bangbang ka gen theih pawlpi siamah khat nei bek thamlo, prayer partner nei ka hih manin ka lungdam hi.\nA tawpna ah, hong nusia ka pa pen koiteng tung ding cih tel sinsen ka hih manin ka lungdam a, ka lungmuang hi. Tua in lungsim hong daai hong kizo sak penpen hi.\nTua ahih manin mimal kimciat i kha ading khamuanna nei sa-in om ni. Tua banah hong nusia a om leh a innkuan pihte gim a pia beh lodingin pilvang takin geelsiam, thapiak siam ni. Lungsim pumpi tawldam nading tawlngak kisam a, tawlngak theih nading a daai hithiat mun le hun space kisam hi. Tua banah i sih nungah i kipahtawina pat sangin i kinuntakpih lai kipahtawi appreciate diamdiam theih ding zong thupi mahmah ka sa hi. Lia Cing Van Kim\nPrevious: Tualsung kikep kivanna kin ngaihsut huai ~ Rev. Thang Van Lian\nNext: Covid hunsung kikep danding pawlkhat ~ Dr. Mangsan\nA tuamdang Zomi Aksipi Pu Sitni Chin Sian Thang


url: =Thupulakna : LZI Kipawlna Kumcin Khawmpi leh Kiteelpi vai - Zomi Community Network\nPosted by Zomi Center on March 12, 2012 at 1:00am\nA Thu : 2012 Kumcin Khawmpi lawhcing takin kibawl zo, Kiteelpi kibawl ding\nA Simna : LZI/Press/EC-06; March 11, 2012\n1. Leitungbup Zomi Innkuan (LZI) Kipawlna, 2012 Kumcin Khawmpi pen March 10, 2012 (Saturday) ni in Zomi Innpi (General Assembly) in Teleconference zangin lawhcing takin bawl zo hi.\n2. LZI Kipawlna Zomi Innpi (General Assembly) sung ah LZI Kipawlna tawh a kizom, muntuam gamtuam a om Zomi Innkuan kipawlnate leh Zomi-te khua leh tui kipawlnate panin akah Tangmite (Representatives) leh LZI Kipawlna Executive Council sung a panmunlente akihel ahi hi.\n3. Kumcin Khawmpi sung ah abeisa kum (2) sung a LZI Kipawlna maban kalsuannate pulakna leh etkikna kibawl a, mailam maban kalsuanna ding kikupna tuamtuam kinei hi.\n4. LZI Kipawlna Thukhunpi tawh kituak in 2012~2014 kum sung LZI Kipawlna a makaih ding Executive Council (EC) panmunlen kiteelna (Kiteelpi) bawl ding vai tawh kisai kikupna zong kibawl hi.\nKiteelpi tawh kisai in anuai a bangin bawl ding kikhensat hi.\n(i) Thukhunpi leh Dante zui-in Kiteelpi abawl ding Kiteel Tanupawl (Election Commission) sung a mapang dingin anuai a Makaite kiseh hi.\nLZI Election Commission 2012\n· Dr. Do Khan Khup\n· Pa Go Sawm Khup\n· Pa Anthony Gin Khan Lian\n· Pa Hang Khan Lian\n· Pa Khup Khan Suan\n(ii) LZI Kipawlna tawh a kizom, Zomi Innkuan kipawlna leh Zomi-te khua leh tui kipawlna khempeuh in Kiteelpi sung ah LZI Kipawlna EC panmunlen kiteelna atuh dingin Candidate (Kuanglui) dingte March 31, 2012 ni lap-in Kiteel Tanupawl tung ah puak thei ding hi.\n(iii) Kiteelpi pen Online Voting System zangin kibawl ding a, a masa LZI EC panmun (15) kiteelna pen April 9, 2012 (Monday) ni in kipan in, April 15, 2012 (Sunday) ni zankim (US-CDT) hun in kikhak ding hi. Aban panmun tuamtuam kiteelna pen Kiteel Tanupawl in hong taangko ding hi.\n5. Kiteel Tanupawl in Kiteelpi lawhcing takin a bawlkhit ciangin LZI Kipawlna Executive Council panmunlen alui leh athak panmun ki-apna leh thupha kipiakna kibawl ding hi.\n(Go Sawm Khup, Pa)